text:
Sofonisba Anguissola
Sofonisba Anguissola (Cremonn-a, 2 frevâ 1532-Palermo, 16 novénbre 1625) a l'é stæta 'na pitôa italiann-a.
Aotoitræto, 1556 ca (Boston, Museum of Fine Arts)[1]
Dæti personâli
Mòrte: Palermo, 16 novénbre 1625
Paize: Italia
Âtre informaçioìn
Vìtta[modìfica | modìfica wikitèsto]
Nasciûa inte 'na nobile famiggia de Piaçensa, Sofonisba Anguissola a l'é stæta unn-a de prìmme dònne pitôe d'Eoröpa. A l'êa a prìmma de sètte figgi do Amilcare Anguissola e da Bianca Ponzoni. Quàttro seu da Sofonisba, Elena Anguissola, Lucia Anguissola, Europa e Anna Maria Anguissola son stæte pitôe. Elena a l'é diventâ mónega domenicânn-a. A seu Minèrva a l'é stæta insegnante de latin e scritôa e seu fræ, Asdrubale, o l'à studiòu latin e o l'é stæto muxicìsta. Sofonisba a s'é formâ inta butêga do pitô lonbàrdo Bernardino Campi, da schêua manierìsta.
O Giorgio Vasari inte Le vite de' più eccellenti pittori, scultori e architettori o parla de Sofonisba Anguissola. Seu poæ Amilcare o l'à scrîto a Michelangelo Buonarroti e o ghe manda i diségni da figgia. Tra de sti chi o l'êa Figioâme adentòu de 'n gànbou. A smòrfia de dô do figioâme o l'aregòrda quella do Figioâme adentòu da 'n lagheu do Caravaggio.[2]
In Spàgna[modìfica | modìfica wikitèsto]
Into 1559 Sofonisba a l'é arivâ a-a corte do Felipe II di Spagna, commme damma de corte da regìnn-a Elisabetta de Valois. A l'é stæta a ritrætìsta da famiggia reâle, fin a-a mòrte da regìnn-a into 1568. In Ritræto da Elisabetta de Valois, a-o Museo del Prado, o l'é atribuîo a Sofonisba Anguissola.
In Sicilia e in Ligùria[modìfica | modìfica wikitèsto]
Into 1573 a se màia co-o nòbile siciliàn Fabrizio Moncada e a se trasferìsce in Sicilia, into palàsso de Moncada a Paternò, dove a l'à dipìnto a Madònna de l'Itria, che òua a l'é into pòrtego da Gêxa de l'Anunçiâ (Paternò). Mòrto o màio into 1578, pe naofràggio, Sofonisba a l'à lasciòu a Sicilia e a l'é andâ in Liguria. A Livorno a l'à conosciûo o nobile zenéize Oracio Lomellini pe pöi spozâse con lê a Pisa into 1579.
Into 1580 a l'à incontròu o zoêno pitô Pier Francesco Piola che o l'à sponciâ a asùmme o stîle di pitoî zenéixi Lucco Cambiaso e Benàrdo Castello. Tornâ into 1615 co-o nêuvo màio a Palèrmo, Sofonisba a l'à continoòu a dipìnze, a despêto do fràzzo da vista. Antoon van Dyck, ch'o l'êa sucedûo comme ritrætìsta ofiçiâ a-a corte spagnòlla, o l'a esprèsso amiraçión pe l'arte da Sofonisba Anguissola, pe pöi incontrâla a Palermo into 1624, a-a còrte do viceré da Sicilia Emanuele Filiberto di Savoia (1588-1624). Inte quell'òcaxón, Van Dyck o l'à ritræto a pitôa.
Sofonisba Anguissola a l'é mòrta o 16 novénbre 1625 e a l'é stæta asoterâ inta Gêxa do San Zòrzo di Zenéixi, ch'a l'apartêgne a-a Naçion Zenéize de Palèrmo, dove se trêuva a seu làpide, inta navâta de drîta.
Òpere[modìfica | modìfica wikitèsto]
- Ritræto da Elena Anguissola, 1551, Southampton City Art Gallery
- Aotoritræto, 1552-53 ca, Firénse, Uffizi, Coleçioini granducàli
- Aotoritræto, 1554, Vienna, Kunsthistorisches Museum
- Zêugo di scàcchi, 1555, Poznań, National Museum (Poznań)
- Ritræto do canònico lateranense, 1556, Brescia, Pinacoteca Tosio
- Ritræto do Giulio Clovio, 1556, Mentana, Coll. Federico Zeri
- Aotoritræto in miniatûa, Boston, Museum of Fine Arts
- Aotoritræto a-o cavalletto, 1556, Lancut, Muzeum Zamek
- Aotoritræto a-a spinetta, Nàpoli, Museo di Capodimonte
- Ritræto da Bianca Ponzoni Anguissola
- Ritræto da famiggia Anguissola, 1558, Nivå (Fredensborg), Nivaagaards Malerisamling
- Aotoritræto, 1559 circa, Firénse, Uffizi, Coleçioini granducàli
- Bernardino Campi ritrae Sofonisba Anguissola, Siena, Pinacotèca Nazçional (Siena)
- Ritræto de l'Alessandro Farnese,[3] 1560, Dublin, National Gallery of Ireland
- Ritræto da Minerva Anguissola, 1560-1564, Milàn, Pinacoteca di Brera
- Ritræto da Elisabetta de Valois, 1565 ca, Madrid, Museo del Prado
- Ritræto do Filipe II re de Spagna, Madrid, Museo del Prado
- Ritræto da Isabella de Valois, Vienna, Kunsthistorisches Museum
- Ritræto da l'infanta Isabella Clara Eugenia, 1599, Pariggi, Ambaçiata de Spàgna
- Madònna de l'Itria, Paternò, Gêxa de l'Anunçiata
- Ritræto da zóvena nobildònna da famiggia Moncada a-a spinéta, Catània, Museo Fortunato Calleri
Galerîa de òpere da Sofonisba Anguissola[modìfica | modìfica wikitèsto]
Zêugo di scàcchi, 1555, Poznań, National Museum [4]
Nòtte[modìfica | modìfica wikitèsto]
- ↑ «ACEILMR», a gìffra do Amilcare. In gîo a l'é l'inscriçión: «SOPHONISBA ANGUSSOLA VIR(GO) IPSIUS MANU EX (S)PECULO DEPICTAM CREMONAE».
- ↑ [1] Origine del dipinto "Ragazzo morso da un ramarro".
- ↑ (Alessandro Farnese (1545-1592), terso Duxe da Parma e Piacenza.
- ↑ Dæta e fìrma aotògrafæ: «SOPHONISBA ANGUSSOLA VIRGO AMILCARIS FILIA EX VERA EFFIGIE TRES SUAS SORORES ET ANCILLAM PINXIT MDLV».
Bibliografìa[modìfica | modìfica wikitèsto]
- Sofonisba Anguissola e le sue sorelle, catalogo da mostra, curatèla da Mina Gregori, Ròmma, 1994.
- Orietta Pinessi, Sofonisba Anguissola, Edizione SELENE, 2008.
- Sofonisba Anguissola Moncada Lomellin, into: Alberto Macchi, Carlo Dolci e il Cristo Ecce Homo, Colosseo Editore, Ròmma, 2006.
- Millo Borghini, Sofonisba. Una vita per la pittura e la libertà, Edizione Spirali, 2006.
- Daniela Pizzagalli, La signora della pittura. Vita di Sofonisba Anguissola, gentildonna e artista nel Rinascimento, Rizzoli, Milàn, 2003.
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Sofonisba Anguissola


c: text/html

text:
Magna Charta
Magna Charta, papê de libertæ rilasciao a-i baroin da re Zane d’Inghiltæra a Runnymede o 15 zugno 1215 (o nomme originaio o l'ea Charta libertatum).
Pù presentandose comme un atto unilaterâ de concescion da parte do re, a l'ea un contratto de riconoscimento di reçiprochi driti, comme un quásesæ atto che into periodo feüdâ o regolava i rapporti reçiprochi fra o re e i vassalli; a no l'ea quindi finalizâ a sançionâ a libertæ de tutti i sudditi, ma soltanto di baroin. A l'è ritegnua però fondamento de libertæ costituçionæ ingreize percose i instituçioin politiche feüdæ, quæ ean consacræ ascì inta Magna Charta, se transformon inte istituçioin politiche costituçionæ moderne.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Magna Charta

robotstxt: allowed

filter: keep


text:
Agiûtto:DR
- Cose a l'é a Wikipedia?
Wikipedia a l'é 'n'Ençiclopedia Libera dunde tûtti scrivan e pròprie conoscense pe dâ 'na man a megiuâ a Wikipedia mæxima.
- Cumme fasso a registrâme?
Mîa a paggina Help:Comme registräse
- U ligure u g'ha 'na sêu Ortografia?
Scî, ti l'attrêuvi int'a paggina Ortografia tradiçionâ.
- Gh'è 'na guidda pe imparâ a usâ a Wikipedia?
A l'é da fâ. A paggina a l'é Wikipedia:Istrossioin essenziali
- Cose a l'é a Vedrinn-a?
A l'ê una paggina dunde ghe sun e vöxi ciû belle.


text:
Papê
Papê (da-o latin papyrus, ch'o ven da-o grego πάπupoς), produto industriâ fabbricao con de sostançe fibrose despægie, redúte in pasta umida e quindi in fœuggi sottî e flescibili pe varri uxi, specce pe scrivighe, stampâghe ò fasciâ.
Çenni storichi[modìfica | modìfica wikitèsto]
O papê o l'ea za fabbricao in Ciña, a quante se sa, into 2° sec. a.C. A conoscença di procesci de fabbricaçion a passò inta Corea into 7° sec. d.C. e de chì into Giapon, estendendose into seccolo seguente inte tutto l’Oriente e da pœu, a œuvia di Arabi, inte l'Africa settentrionâ, in Spagna e in Seçilia, d'onde proven o primmo documento œüropeo sciu papê do 1109 (lettia da contessa Adelaide); verso o 1150 a l'ea attiva una cartea inta çittæ spagnolla de Xàtiva. In Italia s'ha notiççia de 'na cartea ch'a fonçionava presso Bologna, in sce-o Ren, primma do 1200, pe œuvia do meistro Poleize da Fabrian, çittæ ch'a vègne (da-a segonda meitæ do 13° sec.) e a l'arestò a longo o centro da produçion papiæa italiaña. Impulso grandiscimo ebbe l’industria papiæa con l’invençion da stampa, ch'a n'acrebbe enormemente o consummo. A fabbricaçion meccanica do papê a fu introduta da-o L.N. Robert, inventô da macchina continnua in cian, e squæxi contemporaniamente da-o M. Leistenschneider, inventô de quella ‘in tondo’, in sce-o finî do 18° seccolo.
Fabbricaçion e allestimento[modìfica | modìfica wikitèsto]
Mateie primme[modìfica | modìfica wikitèsto]
E mateie primme dœuviæ pe preparâ o papê vegnan distinte in fibroze e no fibrose: e primme forman o feltro de fibbre intreççæ, e segonde conferiscian a queste de particolæ propietæ (cô, peizo, superfiçie liscia ec.). E mateie fibrose son constituie da-e coscì díte paste de legno (çelluloza) che pœuan êse: chimiche (çelluloza praticamente pua), meccaniche (legno sfibrao) e semichimiche (con de caratteristeghe intermedie fra e doe precedente).
E mateie primme fibrose despægie da-e paste de legno aoa mençunæ, son costituie da: a) straççe de coton, lin, canneva, iuta ec.; primma de l'impiego queste straççe subiscian una çernia, da pœu son fæte in meniççi e ‘cœutte’ in aotoclave in prezença de soluçioin diluie de alcali (caçiña, soda ec.) che agiscian da sgrascianti e da decoloranti; o produto da cottua apeña scaregao da-e aotoclave o ven sfiarsoao (in olandeixi ec.) in moddo da dâ 'na sospenscion de fibbre ch'a pœu êse urteriormente ingianchîa; b) papê de ricuppero (papê riciclao), costituio da retaggi, da papê da maxei ec.; in questo caxo ascì se procede a un trattamento con alcali in aotoclave, pe asportâ o bruttô, a colla, l’inciostro ec., e o produto o ven da pœu sfibrao in olandeixi e eventualmente urteriormente decolorao. Otr'a ço, comme materiâ fibrozo pe papê, se pœu dœuviâ de fibre artifiçiæ scintettiche, segge azonzendole in quantitæ do 10-20% a-i normæ impasti fibroxi de produti çelluloxichi segge preparando di impasti formæ soo che da fibbre scintetiche ò artifiçiæ. Tæ fibbre devan êse ‘fibrillabile’, in grao saiv'a dî de formâ un fœuggio de papê pe effetto de l'aotocoexon; in caxo contraio receddan l’azonta de sostançe ligante. Queste despæge mateie primme, ò meze paste, doppo un eventuâ urteiô trattamento de decoloaçion vegnan fra lô mescciæ in rapporti despægi a segonda di tipi de papê da prodúe e de so carateristeghe; o produto risurtante o ven da pœu sottoposto a raffinaçion, saiv'a dî desfæto e sfibrao con di procedimenti che conferiscian a-e fibre una mao flescibilitæ e consentan d'ótegnî da queste di papê ciu compatti, meno poroxi e meccanicamente ciu rescistenti. A-a sospenscion de fibre coscì preparæ son adiçionæ i componenti no fibroxi constituii da di materiæ de carega, ò careghe (caolin, tarco, carbonato de caço, sorfato de caço ò de bario ec.), che dan a-o produto ciu gianchixe, n'amegiôan l’attitudine a riçeive a stampa ec., da di materiæ collanti (colofonia ciu ò meno savonificâ, gelatiña, cazeiña ec.), che confeiscan una rescistença a-a penetraçion de l'inciostro, da di coloranti pe impartî e coloraçioin vosciue, da di sgiancanti ottichi, da di additivi pe incrementâ a rescistença a umido do papê. E careghe, i collanti, i coloranti pœuan ascì êse applicæ in sce-a superfiççie do fœuggio de papê za formao.
Processo de fabbricaçion[modìfica | modìfica wikitèsto]
A fabbricaçion do papê a segue un processo continno realizzao pe mezo de macchine (ciammæ aponto macchine continnoe) distinte in macchine continue "in cian" e "in tondo". Inte macchine continue in cian, a sospenscion da mateia primma a ven versâ in strato sottî, de spessô uniforme, in sce 'na teia metallica sença fin ch'a-a libera da l'ægoa pe schiœuia e pe aspiaçion e a-a cede, redúta a una banda umida continnoa, a un feltro ch'o-a porta a passâ fra despægie cobbie de cilindri pressadoî e esciccatoî i quæ elimminan l’ægoa da-o fœuggio, i primmi pe spremitua e i atri mediante o calô da superfiçie; a-a fin o fœuggio o ven ingugeito a de gren bobiñe. A largheçça e a veloçitæ de macchine continnoe son anæte sempre aomentando: e primme gh'aivan a largheçça de circa 1 m e favan pochi metri de banda a-o menúto. E macchine moderne pœuan arrivâ a 10 m de largheçça e a veloçitæ de produçion de circa 1500 m/min, co-ina produçion diaia ch'a pœu êse de l'orde de çentanæa de tonnei. A macchina in tondo a difeisce da quella ciaña inta formaçion iniçiâ do fœuggio: de fæto a pasta a l'è prelevâ da un cilindro coverto de teia metallica o quæ o gia pe meitæ immerso inta tiña, da-a quæ o soleva un sœu de pasta, aderente a-a so superfiççie, che da pœu o ven destaccao e transfeio in sce di feltri compindo un percorso anallogo a quello ch'o fa inte l'atra macchina. O scistema, za dœuviao pe-a produçion de tipi ben fin de papê e con di boin effetti de filigraña, ancœu o l'è dœuviao sorvetutto pe-a fabbricaçion di cartoin. Pe çerti uxi o papê o l'è dœuviao comm'o sciorte da-a macchina continnoa (prez., pe tanti papê da imballaggio), ma in genere o papê o g'ha da subî un ò ciu trattamenti supplementæ (alestimento): lucidatua, satinatua, teiatua, gofratua, rigatua, taggio inte di formati stabilii.
Alestimento[modìfica | modìfica wikitèsto]
L’alestimento do papê o se pœu fâ in rolò ò in fœuggio, con ò sença calandratua. I opiaçioin fondamentæ de l'alestimento do papê in rotoli conscistan inte 'n controllo da banda de papê produta da-a macchina continnoa, into refiâne i bordi e into taggio in strisce de largheçça prestabilia mediante di cotelli circolæ. Se o papê o dev'êse calandrao, pe rendine a superfiçie perfettamente liscia a-o scopo de façilitâ segge a scritua segge a stampa, o vegne primma inumidio, e da pœu inviao a-a calandra, formâ da ciu cilindri a asse orizzontâ, sovrapposti, âternæ, metallichi ò rivestii in cartalaña, passando fra i quæ a banda de papê a l'aquista o grao vosciuo de lucido pe-o contatto co-a so superfiçie (pœuan ascì êse rescádæ mediante circolaçion de vapô). Ançiché in rolli, o papê, calandrao ò patinao, o pœu êse confeçionao in fœuggi; a banda a ven retaggiâ a mezua e i fœuggi, controllæ e contæ, recugeiti in ríxime.
Impatto ambientâ[modìfica | modìfica wikitèsto]
A partî da-i anni 1990 molti interventi son stæti aprontæ pe sostegnî l’industria do papê in termini de impatto ambientâ e de gestion de risorse materiæ e energetiche. Questi son stæti prinçipalmente finalizzæ a minimizzâ o consummo de l'ægoa atraverso l’ottimizzaçion di cicli produtivi (prez., in Italia o settô papiâ tra o 1970 e o 2000 o l'ha redúto o consummo idrico do 15% nonostante o conscistente aomento da produçion de papê); diminuî a capaçitæ inquinante inti procesci de produçion de paste de papê, amegioando l’effixença de utilizzo de mateie primme e di aoxiliæ; redue i refúi produti durante tutte e faze do ciclo de vitta do papê e do carton, con aomento do tascio de riciclo; risparmiâ energia.
Clascificaçion e formati[modìfica | modìfica wikitèsto]
A clascificaçion do papê a pœu êse fæta in baze a-o cô, a l'incollatua, a-o spessô, a-a rescistença a-a traçion e a-o streppo, a-a massa pe unitæ de superfiçie (grammatua: scin a 30 g/m2 s'ha e veliñe , da 30 a 150 quelli propriamente diti, da 150 a 400 g/m2 e a-o de la di 400 g/m2 i cartoin ), a-o formato (se in fœuggi: mezua di loei; se in bobiña: largheçça da bobiña), a-a trappettatua, a-a filigraña. In relaçion a-e mateie primme dœuviæ i papê se clascifican in: fin, se fabbricæ con di materiæ fibroxi çernui, comme straççe e çelluloza; mezofin, se fabbricæ con de paste mescce; andanti, se-a mateia de base a l'è a pasta de legno. Pe l’uzo a-o quæ son destinæ se distingoe: papê da imprescion, da scrive, da dizegno, da stampa, tutti in nomioxiscime varietæ; cartasciughe; papê da fasciâ, pe imballo, pe coertiñe, pe involucri de sostançe alimentæ ec.; papê speciæ, papê pe valoî, papê patinæ, metallizzæ, œuiæ, pergamenæ.
Inta gran parte di paixi i fœuggi de papê g'han de dimenscioin unificæ; in Itallia i formati unificæ ciu comun son quelli da coscì díta ‘serie A’. A dimenscion minô de 'n formato a l'è pâ a-a maggiô do succescivo, mentre a dimenscion maggiô de 'n formato a l'è circa o doggio da minô do succescivo; pertanto l’area de ciascun formato a l'è o doggio de quella do formato succescivo (in millimetri: A0 = 840×1188; A1 = 594×840; A2 = 420×594; A3 = 297×420; A4 = 210×297; A5 = 148×210; A6 = 105×148). Existe ascì atre doe serrie de formati (B e C), a l'uzo impiegæ pe buste ò cartelle.
Conligamenti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Papê


text:
Concepcion
Concepcion (In spagnòllo: Concepción) a l'è 'na çittæ do Cile de 216.061 abitanti (stimòu into 2002), capoleugo da Region del Bio-Bío scituâ inta Provinsa de Concepcion, in scio sciûmme Biobío. Fôndâ da Pedro de Valdivia into 1550 co-o nomme de La Concepción de María Purísima de Nueva Extremadura. A gh'à 'na superficce de 221,6 km². Con 'na denscitæ de 975,0 ab/km². A s'attrêuva a 'n'artûa meddia de 12 metri in scio livello do mâ.
Galeria[modìfica | modìfica wikitèsto]
Veddi ascì[modìfica | modìfica wikitèsto]
Notte[modìfica | modìfica wikitèsto]
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Concepcion


text:
Tôre de Babæle
BABÆLE (Babel)
Da-o diçionâio filozòfico[1] do Voltaire:
A vanitæ a l’à de lóngo tiòu sciù di gréndi monuménti. Pe vanitæ i òmmi àn costroîo a bèlla tôre de Babæle: «Sciù, tiémmo sciù sta tôre a quæ çimma a tócche o çê, e fémmo diventâ famôzo o nòstro nómme prìmma che sémmo spantegæ pe tùtta a tæra»[2]. L’inpréiza a l’é stæta fæta a-i ténpi de ’n çèrto Falég, ch’o gh’avéiva cómme quìnto antenòu o bón Noè. Cómme se védde, l’architetûa e tùtte e àrte colegæ avéivan fæto gròsci progrèsci inte çìnque generaçioìn. Sàn Gêumo, quéllo mæximo ch’o l’avéiva vìsto i fàoni e i sàtiri, o no l’avéiva vìsto ciù che mi a tôre de Babæle; ma o l’asegûa ch’a mezuâva vintimîa pê d’altéssa. Che no l’é goæi: l’antîgo lìbbro Jacult[3], scrîto da un di ebrêi ciù erudîo, o dimóstra chi-â sò altéssa a l’êa de òtantunmîa pê giudêi, e tùtti sàn chò-u pê giudêo o l’êa ciù ò mêno lóngo cómme o pê grêgo. Sta dimensción chi a l’é asæ ciù vêa de quélla do Gêumo.
Sta tôre chi a l’exìste ancón; ma a no l’é ciù goæi èrta. Bén bén de viagiatoî a-i quæ se peu crédde l’àn vìsta. Mi, che no l’ò vìsta, no ne parliö ciù che de l’Adàmmo, mæ antenòu, co-o quæ no ò mâi avûo l’önô de fâ conversaçión. Ma voî consultæ o reverendo Pàddre præ Calmet: o l’é ’n òmmo de spìrito fìn e de profónda filozofîa, o ve spieghiâ beniscimo a cösa. Mi no sò perché inta Génexi se dîxe che Babæle veu dî confuxón. De fæti "Ba" veu dî poæ inte léngoe òrientâli, e "Bel" veu dî Dîo; Babæle veu dî a çitæ de Dîo, a çitæ sànta. I antîghi dâvan sto nómme chi a tùtte e sò capitâli. Ma no se peu negâ che Babæle veu dî confuxón, ségge perché i architétti se són confûxi dòppo avéi tiòu sciù l’òpera scinn-a òtantunmîa pê giudêi, ségge perché e léngoe se són confûze, e evidenteménte l’é da alôa che i Tedéschi no capìscian ciù i Cinéixi; perché l’é ciæo, segóndo l’erudîo Bochart[4], chò-u cinéize o l’é òriginaiaménte a mæxima léngoa che l’âto tedésco.
Nòtte[modìfica | modìfica wikitèsto]
- ↑ Publicòu into 1767
- ↑ Génexi XI,4
- ↑ In realtæ Jalkut (Compilaçión), òpera de no se sa chi, probabilménte do XIII sécolo, ch’a l’achéugge ’n vàsto lezendâio bìblico.
- ↑ Samuel Bochart (1599-1677), teòlogo e òrientalìsta protestànte, aotô de ’na "Geographia sacra" (1646) e de ’n "Hierozoicum, sive de animalibus Sacrae Scripturae" (1675)
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Tôre de Babæle


text:
Cristoffa Combo
Retræto de Cristoffa Combo, 1520 c., Zena, Palasso Galata, Museo do Mâ
Dæti personâli
Mòrte: 20 mazzo 1506
Paize: Italia
Âtre informaçioìn
«Ah Corombo, Corombo! ti ti ê quello,
A chi deve toccá sta bella sciorte:
Ti svœureræ per chì comm'un’ôxello:
Te laoderà ra famma in vitta, e in morte;
A ti te toccherà sto bell' anello,
D'Ercole, e Bacco ti arviræ re porte.
Dirà ro tempo sempre andando apprœuvo:
Corombo ha azonto a un mõdo un mondo nœuvo.»
Ra Gerusalemme deliverâ 15,32
Cristoffa Combo, pron. /kriˈstɔffa ˈkuŋbu/ (o Cömbo[1] o Cunbu[2], primma d'o XIX sec. Christoffa Corombo,[3] pron. /kriˈʃtɔffa kuˈɹuŋbu/, ciu spesso ciammòu cu-a forma italianizzante Cristoforo Colombo pron. /kri'stɔffuru ku'luŋbu/; Zena, tra o 25 agosto e o 31 ötobre 1451 - Valladolid, 20 mazzo 1506), o l'é stæto un navegatô, esploratô e colonizatô.
Biografia[modìfica | modìfica wikitèsto]
Poco se sa d'i primmi anni d'a vitta d'o Combo. A ciu gran parte d'i studioxi, çitando o so testamento d'o 1498 e d'i documenti d'archivvio de Zena e Sann-a, pensan ch'o segge nasciuo à Zena inte'na famiggia crestiann-a, ma s'é dito ascí ch'o l'ea 'n giudeo convertio ò ch'o nascè in Spàgna, Portogallo ò da 'n'atra parte. O Combo o l'ea o primogennito de Domennego Combo, un lanê e mercante zeneize, e de Suzanna Fontannarossa, so mogê. A so carêa de mainâ a comensò int'a marinn-a mercantî portogheize. Doppo d'ese sopravisciuo à'n noufraggio o-u largo d'o Cò de San Viçenso, à l'estremitæ sud-öcident© d'o Portogallo d'o 1476, o se stabilì à Lisbonn-a insemme à so fræ Bèrtomê.
Travagiavan tutti doî comme cartoggrafi, ma o Combo o l'ea prinçipalmente 'n imprezaio de mâ. D'o 1477 o l'ea in Islanda e Irlanda co-a marinn-a mercantî e d'o 1478 o l'acatava succao à Madeira comme agente pa-a ditta zeneize d'i Çentuioin. D'o 1479 o maiò a Feipa Perestrello e Moniz, de'na nobbile famiggia portogheize descheita. So figgio Diego o nascè d'o 1480. Tra o 1482 e o 1485 o Combo o comerciò longo e coste d'a Guinea e de l'Öo, inte l'Affrica Öcidentâ, e o fesse o-u meno un viægio a-a fortessa portogheize de San Zorzo d'a Minn-a, avendo öcaxon de imprende a navigasion portogheize e o scistema d'i venti atlantichi. A Feipa a moì d'o 1485 e o Combo o començò 'na relasion co-a Beatrixe Enríquez de Harana de Cordoba, da-a quæ o l'ebbe o so segondo figgio Ferdinando.
D'o 1484 o Combo o comensò à çercâ suporto pe'na traversâ atlantica da rè Zane II de Portogallo, ma o ghe fu negou. D'o 1486 o Combo o s'ea stabilio in Spàgna e o çercava l'apoggio d'o rè Ferdinando I de Spàgna e d'a renn-a Zabella de Spagna. Doppo avei riçevuo comme minnimo doi refui, a-a fin o l'ötegnì o suporto reâ de zenâ d'o 1492, questo grassie sorvetutto à l'intervento d'o tesoê de Spagna, Luigi de Santangel e d'i fræ françeschen d'a Rabidda, vexin à Huelva, da-i quæ o Combo o l'ea stæto int'a stæ d'o 1491. Zane Perez d'a Rabidda o l'ea stæto un d'i confessoî d'a reginn-a e fòscia o ghe procurò l'ödiensa cruciale.
O fervô miscionaio e anti-islammico, a potensa de Castiggia e Aragonn-a, a poïa d'o Portogallo, a bramma d'ou, o dexideio d'aventua, a spiança de conquista e o viaxo bezeugno che l'Euiropa a gh'aiva de'na fonte afidabbile d'erbe e de speççie pe cuxinâ, saxonâ e pa-a meixinn-a, tutt'insemme produssan 'n'esploxon d'energia ch'a dè l'asbrio a-o primmo viægio.
O Combo o l'ea stæto presente à l'aseddio de Granadda, urtima roccaforte d'i Möi à cazze a-a Spagna (2 de zenâ 1492) e o l'ea appreuvo à tornasene da Granadda a-a Rabidda quande o fu reciamou a-a corte de Spagna pa-a vitale ödiença reâ. A preisa de Granadda a l'aiva descadenou l'euiforia tra i Spagnolli crestien e favoîo tutti i progetti pe-o trionfo finâ insce-o mondo islammico, magara faxendo o gio d'o mondo e pigiandolo de derê. 'N assato diretto verso oriente o saiæ stæto difiççile peuscia che l'impeo Ötoman e d'i atri stati islammichi int'a region ean appreuvo à guägnâ de força de 'na mainea mai tanto spedia da menaçâ e mæxime monarchie crestiann-e. E potense islammiche aveivan serou e vie de tæra verso öriente e reiso a rotta pe-o Mâ Rosso estremamente difiççile da piggiâ.
Int'a lettia de prefaçion o-u giornâ d'o primmo viægio, l'armiraggio o l'evvoca schillentemente e so proppie speranse e o e liga tutte insemme a-a conquista de l'infedele, a-a vitoia d'a cristianitæ e a-a rotta öcidentâ de scoverta e alliança crestiann-a:
... e viddi o rè d'i Möi sciortî da-e porte d'a çittæ e baxâ d'e moen reæ d'e Vostre Maestæ... e e Vostre Maestæ, comme Crestien Catollichi... pensòn de mandâ mi, Cristòffa Combo, int'e dite parte de l'India, pe vedde quelli prinçipi e gente e tære... e a mainea ch'a doviæ ese deuviâ pe convertîli a-a nostra Santa Fè, e ordenòn che mi non andesse pe tæra verso öriente, comme se söle andâ, ma via öcidente, che scin à ancœu no semmo pe çerto se quarchedun ghe segge ancon passao; coscì, avendo cacciou feua tutti i Giudei da-i vostri regni e scignorie int'o mæximo meize de zenâ, e Vostre Arteççe comandon che mi, co-ina flotta bastante, andesse int'e dite parte de l'India, e pe questo me garantisci grende recompense e me fesci nobbile coscí che da alloa in avanti me poese frexâ d'o "Don" e foise armiraggio d'o Mâ Öcean e viçerè e governao perpettoo d'e isoe e d'o continente ch'avesse descoverto... e che o mæ primogennito me succedesse e coscì via de generaçion in generaçion pe sempre.
Quindi in muggio d'interesci ean mescciæ inte st'aventua, ch'a l'ea, in sostansa, o tentativo de trovâ a via pe-e ricche tære d'o Catai (Cinn-a), pe l'India, e e mittiche isoe de l'öo e d'e speççie de l'Oriente, navegando verso ovest pe quello che se presumeiva ese d'o mâ averto. L'ea ciæo che o mæximo Combo de sta mainea o sperava de tiâse sciu da-e so ummile origgine, d'amugiâ palanche pe-a so famiggia e de intrâ à fâ parte d'a nobiltæ spagnolla. Scimilemente, ma insce 'n atro livello, i monarchi catollichi speravan che 'n'impreiza tâ a gh'avieiva fæto guägnâ d'importansa tra e monarchie de l'Euiropa, specce à peto d'o rivâ prinçipâ, o Portogallo. Quindi, alliandose co-o papato (in sto caxo, co-o pappa Borgia Lusciandro IV [1492 - 1503]), poeivan sperâ de pigiâ a guidda d'a guæra crestiann-a contra i infedeli.
Insce 'n livello ancon ciu elevou, i fræ françeschen se preparavan a-a fin d'o mondo, comme credeivan foise profetizâ int'e Revelaçioin à Zane. Segondo quella vixon escatologgica, a crestianitæ a l'aviæ repigiou Gerusalemme e stabilio un imperao crestian in Tærasanta comme precondiçion pe-a vegnua e a sconfitta de l'Anticristo, a converscion crestiann-a de tutta l'umanitæ e o Giudiççio Universâ. I françeschen, e non solo liatri, speravan che o cian d'o Combo o l'aviæ aggiutou à finançiâ 'na croxâ in Tærasanta ch'a l'aviæ scinn-a riçevuo d'i rinforsci da-o lezendaio Præ Zane, che se pensava o sopravivesse co-i so discendenti int'e tære à oriente d'i infedeli. Se stimava che o maæximo imperou d'o Catai - che i Euiropei ciamavan o Cangrande de l'Orda d'Öo - o foise interessou int'o crestianeximo, e o Combo o se portava appreuvo 'na lettia d'amicissia indirissâ à lê da-i monarchi spagnolli. In fin, se saveiva che l'esploratô portogheize Bertomê Dias, costezzando l'Affrica öcidentâ o s'ea spinto ciu à sud de San Zorzo d'a Minn-a, in çerchia de 'na rotta marittima örientâ po-u Catai e l'India. No beseugnava permette a-i Portogheixi de descrovî quella rotta.
O primmo viægio[modìfica | modìfica wikitèsto]
E nave po-u primmo viægio - a Ninna, a Pinta e a Santa Maja - fun equipagiæ à Palos, insce-o sciumme Tinto, in Spagna. D'i consorçi formæ da 'n öfiçiâ d'o tesöo reâ e composti pe-a ciu gran parte da d'i banchê zeneixi e fiorentin de Seviggia fornin a-o manco 1.140.000 maravedì pe armâ a spediçion, e o Combo providde pe ciu che 'n terço d'a somma pe-a quæ contribuin o rè e a reginn-a. A reginn-a Isabella a no dovette quindi impegnâse i gioielli (un mito ch'o misse in gîo po-u primmo o Bertomê de Las Casas int'o 16mo seccolo).
A piccena flotta a sarpò o 3 d'agosto 1492. O gennio pe-a navigaçion de l'armiraggio o se fè vedde subbito con virâ à sud verso e Canaie, o-u largo d'e coste de l'Affrica, in leugo de navegâ à övest verso i Azore. I venti da övest che sciuscian int'i Azore aveivan batuo i tentativi precedenti de navegâ verso l'öcidente, ma int'e Canaie i trei barchi poettan inganciâ i venti da nord-est; in cangio, po-u ritorno contavan insce quelli atri venti da övest. Doppo avei passou quæxi un meize a-e Canaie e nave sarpon da San Sebastian d'a Gomæa o 6 de setembre.
Diverse votte in setembre e int'i primmi d'otobre i mainæ vin d'a vegetaçion ch'a galezava e varrie specce d'öxelli - tutti scangiæ pe d'i segni ch'a tæra a l'ea vexinn-a. Ma o 10 d'otobre a ciusma a l'aiva començou à perde a paçiença e a mogognava che sensa tocâ tæra i venti contrai e l'esourimento d'e scorte gh'avieivan impedio de tornâ à casa. O Combo o quëtò e so poïe, a-o manco pe-o momento, e o 12 d'otobre a tæra a fu avistâ da-a Pinta (sciben che o Combo ciu tardi insce-a Ninna o se pigiò quello meito). Gh'é gran conteiza insce-o leugo d'o primo sbarco a-i Caraibi, ciamou Guanahani, ma l'isoa San Salvador (Watlings) int'e Bahamas a l'é generalmente prefeïa à d'i atre isoe d'e Bahamas comme Samana Cay, Rum Cay, ò e Plana Cay, ò dunque a-e Turks e Caicos.
Comunque a parte ciantâ o ghidon reâ o Combo o ghe stette poco, anscioso de continuâ pe-o Cipango (Giappon). O pensava d'aveilo trovou in Cubba, dovve o sbarcò o 28 d'otobre, ma o primmo de novembre o se convinse che Cubba a foise o mæximo Catai, sciben ch'o l'avesse ancon da trovâ traccia de gren çitæ. Pertanto o 5 de dexembre o virò inderê verso sud-est in çerchia d'a mittica çitæ de Zaiton (Quanzhou, Cinn-a), mancando coscì l'unnica poscibilitæ ch'o l'aviæ mai avuo de pösâ pê insce-o seu d'a Floridda.
Venti contrai porton a flotta à 'n isoa ciamâ Ayti (Haitti) da-i so abitanti Tain; o 6 de dexembre o Combo o a rebatezò La Isla Española, o Hispaniolla. Pâ ch'o l'avesse pensou che l'Hispaniolla a poese ese Cipango o foscia unn-a d'e favolosamente ricche isoe da-e quæ a flotta triennâ d'o re Salomon aveiva portou inderê à Gerusalemme öo, gemme e speççie (1 Re 10:11, 22); o che dunque a poese aveighe da fâ co-o regno bibblico de Sabba. Lazú o Combo quante meno o l'atrovò asæ de l'öo e d'a prosperitæ pe sarvâse da-o ridiccolo 'na votta tornou in Spagna. Con l'agiutto de'n cacicco Tain, ò cappo indian, ch'o se ciamava Guacanagarì, o l'imbastì un fortin insce-a costa setentrionâ de l'isoa, o-o ciamò La Navidad e o ghe misse 39 ommi de guardia scin a-o so ritorno. Do-u momento che a Santa Maja a s'ea incaliâ ghe fu legne e scorte de ciu pe-a guarnixon.
O 16 de zenâ d'o 1493 o Combo o sarpò pe-a Spàgna co-e doe nave che gh'arestava. O viægio de ritorno o fu un peson. I venti da l'övest i sponcion davei verso ca', ma a-a meitæ de frevâ 'na tempesta teribbile a l'ingugì a flotta. A Ninna a çercò repao à Santamaja int'i Azore, dovve o Combo o l'andò in pellegrinaggio de ringraçiamento à l'artâ d'a Vergine; ninte de meno i outoritæ portogheize ostile imprexonon temporaniamente a squaddra. Doppo aveili fæti liberâ o Combo o proseguî cu-a nave avaiâ scin à Lisbonn-a. Chì o l'ebbe da incontrâ o re Zane II. Tutto questo o fesse sci che-o Combo o foise sospetou d'avei colaborou co-i nemixi d'a Spagna e o misse a-o lovvego o so ritorno à Palos o 15 de março.
Inte questo primmo viægio se accumulon tante tenscioin che saieivan sätæ torna feua à ogni impreisa sucesciva d'o Combo. Primma e ciu dannosa de tutte, l'aparentemente ata aspiraçion religiosa, scinn-a mistica, de l'armiraggio a l'ea incompatibbile co-a realtæ d'o comercio, d'a competision e d'a colonizzasion. O Combo o no reconobbe mai sto divaio e coscì o no poette mai cormâlo. L'armiraggio o l'adottò ascì un scistema de comando outocrattico ch'o ghe procurò tanti nemixi. De ciu, o Combo o l'ea determinou à portâ inderê d'o carrego uman e materiâ pe-i so sovren e pe lê mæximo, e çò o l'ea poscibbile solo se i so mainæ sachezavan, rapivan e favan d'i atre violense, specce in Hispaniolla.
Sciben ch'o l'avesse frenou quarchedun d'i eccesci d'i so ommi, sti sviluppi ammoccon a so abilitæ de mantegnî un ato livello morale e in particolâ a preteiza che e so "descoverte" vegnissan da-a voentæ divinn-a. E ancon, a corte spagnolla a tiò torna feua i so dubbi latenti insce-a lealtæ verso a-a Spagna d'o Combo o foresto, e tra i so compagni ghe fu chi se ghe misse contro. O Capitan Pinzon o l'aiva misso in discuscion a rotta quande a flotta a razonse e Bahamas; ciu tardi o s'ea alontanou co-a Pinta da Cubba e da-o Combo, o 21 de novembre, sensa reconzonzise con lê scin a-o 6 de zenâ. A Pinta a feççe scâ à Baionn-a int'o viægio de ritorno separämente da-o Combo e a Ninna. Se o Pinzon o no foise morto coscì fito doppo o so ritorno, o comando a-o Combo pe-o segondo viægio a no saiæ stæta cosa segua.
O segondo e o terso viægio[modìfica | modìfica wikitèsto]
L'öo, i papagaggi, e speççie e i prexonê ch'o Combo o mostrò a-i so sovren à Barçelonn-a convinsén tutti che gh'ea beseugno d'allestî fito un segondo viægio. O Combo o l'ea o-u mascimo d'a so popolaritæ e o 25 de sett. d'o 1493 o sarpò da Caddexe con a-o meno 17 nave. Stavotta a colonizzaçion e l'evangelizzaçion crestiann-a favan avertamente parte d'i cen, e d'i fratti fun incluxi inte l'equipaggio. A presensa de çirca 1300 ommi assödæ con fòscia 200 investitoî privæ e 'n piccolo contingente de cavaleria testimonnian i aspetative pe sta spediçion.
Passando torna da Gomæa int'e isoe Canaie, a flotta a piggiò 'na rotta ciu o-u sud che 'nt'o primmo viægio e a l'arrivò a-a Domenicca int'e Antille Menoî o 3 de novembre. Doppo avei avistao e isoe Vergine a l'intrò int'a baia Samanà in Hispaniolla o 23 de novembre. Michê da Cunnio, profondamente corpio da sto retorno spedio o l'öservò che "da che Zena a l'é Zena no s'é mai visto 'n ommo coscí dotou e uso de mâ comme o dito messê Armiraggio"
'Na spediçion a-a Navidad 4 giorni doppo a l'arestò alloâ int'o trovâ o fortin destruto e i ommi ammassæ. L'ea ciæo che a rescistensa d'i Tain e s'ea fæta ciu forte. Se construí a-a spedia d'i atre fortificaçioin, e 'na çittæ ascì, fondaa o 2 de zenâ e battezzâ L'Isabella, in önô d'a reginn-a. O 2 de frevâ Antögno de Torres o partì da L'Isabella con 12 nave, de l'öo, d'e speççie, d'i pappagaggi e d'i prexonê (a ciu gran parte d'i quæ a moì in viægio), e co-a gramma neuva insce-a Navidad e quarche lamentella ascì insce-i mettodi de governo d'o Combo. De mentre ch'o Torres o l'andava in Spagna, doî d'i subordinæ d'o Combo, Alonso de Ojeda e Pê Margarit, se vindicon po-u massacro d'a Navidad e catturon d'i scciavi. D'e março o Combo o l'explorò a valle Cibao (che se credeiva a foise a region ouriffera de l'isoa) e o ghe costruì a fortessa de San Tomaxo.
Doppo, verso a-a fin d'arvî o pigiò a Ninna e atre doe nave e o l'andò à esplorâ a costa de Cubba e à çercâ l'öo int'a Giamaica, sarvo poi concludde che o bottin ciu ricco pe-i colonizanti a o prometteiva l'isoa de Hispaniolla. L'armiraggio o decise che Hispaniolla a l'ea davei a bibblica tæra de Sabba e che Cubba o l'ea o continente d'o Catai. O 12 de zugno 1494 o Combo o l'inscistette che i so ommi ne fessan ziamento - 'n'indicaçion ch'o l'ea intençionou à convinçe i so sovren ch'o l'ea arivou a-o Catai, sciben che non tutti i membri d'a spediçion foisan d'acordio con lê. L'anno doppo o l'inandiò 'na conquista decisa d'Hispaniolla, semenando devastaçion tra i Tain. Specce da-e öbieçioin de'n fratte, Benardo Buil, se dezumme ch'o Combo o doeuviò de longo e mainee forte.
L'armiraggio o partì da L'Isabella pa-a Spagna o 10 de marso 1496, lasciando i so fræ Bertomê e Diego o-u comando de l'insediamento. O l'arivò à Caddexe l'11 de zugno e o començò subbito à fâ prescioin insci-i so sovren, ch'ean à Burgos, po-u progetto de'n terço viægio. À quello tempo a Spagna a l'ea in guæra co-a França e a gh'aiva beseugno de fâse e tegnîse bonn-e e so alliançe; de ciu, o segondo viægio o n'aiva frutou solo che 'na parte de l'investimento. O Portogallo o l'ea ancon 'na menaçça, sciben che e doe naçioin se foisan convenientemente spartie tra lô l'Atlantico co-o Trattao de Tordesillas (7 de zugno 1494). Stando a-o tratou, a Spagna a poeiva pigiâse tutti i territöi à öcidente de na linnia, træta da polo à polo, 370 lighe - o sæ çirca 1185 miggia (1910 km) - à ovest d'e isoe d'o Cò Verde, mentre o Portogallo o l'aiva diritto a-i teritöi à l'est de sta linnia. Ma pe quante riguardava l'atra parte d'o mondo, dovve l'Öcidente o l'incontra l'Oriente? Lazzú, a-i antippodi, ghe saiæ posciuo ese ascì 'n atro continente da scrovî. E chi l'é ch'aviæ dovuo tiâghe a linnia aloa? Pe questo a Zabella e o Ferdinando fessan un caoto terso investimento. Sei nave sarpòn da Sanlucar de Barrameda o 30 de mazzo d'o 1498, træ carreghe de esploratoî e træ de proviste pe l'insediamento de Hispaniolla. S'accapiva ormai che pretendeivan ch'o Combo o trovesse grande richesse e o ciantesse a bandea spagnolla ben ben inte l'Oriente.
De seguo o l'attrovò e richesse, ma non proppio d'a merça che i so finançiatoî gh'aveivan domandou. O so fin o l'ea d'esplorâ à meridion d'e so scoverte precedente, int'a speransa d'attrovâ tanto o passaggio da Cubba (u so "Catai") à l'India e magara o sconosciuo continente antipodâ ascì. O 21 de zugno e nave co-e proviste sarpon de Gomæa aa votta de Hispaniolla mentre i esploratoî fessan rotta pe-e isoe de Co Verde. O descrovì o prinçippio d'a declinaçion magnettica (a diferensa tra a direçion d'o nord d'a buscioa e quello geograffico) co-o quæ o poette correze a rotta da l'isoa Margaita à Hispaniolla e o l'öservò ascì, sensa comprendila, a rotaçion diurna d'a stella polâ. Doppo avei assostou à Trinidad (battezzâ da-a Santa Trinitæ, aa quæ o l'aiva domandou proteçion po-u viægio) o Combo o l'intrò int'o Gorfo de Paria e o ciantò a bandea spagnolla insce-a penisoa de Paria int'o Venesuela. O mandò a caravella El Correo à sud à esplorâ a bocca d'o Sciumme Grande ('na ramma settentrionâ d'o delta de l'Orinoco) e da lí o-u 15 d'agosto, visti i gren torenti d'ægua doçe che chinavan int'o gorfo de Paria, o l'ebbe a çertessa d'avei descoerto un atro continente - "un atro mondo". Ma o no l'attrovò o passaggio pe l'India, ni e minêe d'ou d'o rè Salomon, che e so lettue l'aveivan portou à credde, insemme a-i so sovren, trovâse à ste latituddine; e quande o tornò à Hispaniolla o fè solo che d'e descoverte desastrose.
Tanto i Tain che i inmigranti Euiropei s'ean rebelæ o-u comando d'o Bertomê e o Diego Combo. A rebelion d'o scindico de La Isabella, Francisco Roldan, a l'aveiva portou à fâ appello a-a corte spagnolla e de mentre ch'o Combo o çercava de restabilî l'ordine (in parte con d'e appiccaxoin), o Françesco de Bobadilla cappo inquixitô, o l'ea in rotta pe-a colonnia, co-ina comiscion reâ pe investigâ e accuze. L'é difiççile spiegâ esattamente dovve l'é ch'o l'ea o problema. O raporto d'o Combo a-i so sovren po-u segondo viægio, portou do-u Torres e conosciuo comme Memorandum Torres, o parla de moutie, proviste mâ fæte, nativi östinæ e nobbili indisciplinæ. Peu dâse che sti problemi se foisan intenscificæ.
Ma i Combi gh'han da aveighe o-u manco 'na parte d'a responsabilitæ, intenti comm'ean à mette in scciavitú i Tain e à spedîli in Euiropa o à mandâli à travagiâ int'e minêe d'ou de l'Hispaniolla. Co-o scistema dœuviao insce-e primme da-o Combo pe ötegnî de l'öo, i cappi locali ean tegnui à procurâlo ciu o meno pro capite; o governatô Bertomê Combo o o l'aiva cangiou co-in scistema de sfrutamento diretto gestîo da d'i favoî tra Spagnolli, caxonando dissenso difuso tra i Spagnolli che no aveivan ötegnuo o favô e tra i cappi indiggeni. Quande o l'arivò à Hispaniolla o Bobadilla o dè torto a-i Combi, o i incadenò e o i spedî inderê a-a spedîa inscia-a nave La Gorda. Quelli arivon à Caddexe verso a-a fin d'ötobre d'o 1500.
Inte quello viægio de ritorno o Combo o compose 'na longa lettia a-i so sovren, ch'a l'é unn-a d'e ciu straordenaie ch'o scrisse, e unn-a d'e quelle con ciu informaçioin. L'esaltaçion e o mistiçismo ch'a contegne pœuan in parte ese atribuî a-i umiliaçioin che l'armiraggio o l'ebbe à patî (umiliaçioin che lê o l'aggravò no permettendo o-u capitagno de La Gorda de levâghe e cadenn-e durante o viægio), e in parte o-u fæto che òua o söfriva severamente de insonnia, de fadiga a-i euggi e de 'na forma d'artrite reuimatoide ch'a peu ascí aveighe antiçipou a morte. A ciu gran parte de quello che gh'é scrito a pâ comunque 'n'esprescion viaxa d'e so convinçioin. A mostra ch'o Combo o l'aiva 'na fè assolua int'a so competença noutica, int'o so senscibilitæ de mainâ pe-a meteorologia, int'i so œuggi e-e so lettue. O sostegniva d'avei razunto a periferia d'o Paradiso Terestre, scicomme mentre ch'o s'avexinava a-a Trinidad e a-a penizoa de Paria, a rotaçion d'a stella polâ a gh'aiva dæto l'imprescion ch'a flotta a foise appreuvo à montâ.
O tempo o l'ea vegnuo belliscimo e o flusso d'ægua doçe int'o Gorfo de Paria o gh'ea parsciuo enorme. Tutto questo o poeiva aveighe 'na sola spiegaçion - ch'ean appreuvo à montâ verso e artue tempiæ d'o Paizo Terestre, äticen da-i quæ i sciummi d'o Paradiso chinn-an in mâ. O Combo o l'aiva attrovou tutte ste indicaçioin d'e regioin esterne d'o Paradiso Terestre int'e so lettue, e d'o resto ean de conoscensa comunn-a. Segondo e so stimme, pertanto o l'ea vexin a-i regni d'öo ch'en da-a rente o-u Paradiso. De seguo o no l'aveiva ancon trovòu l'öo, ma o saveiva dov'o l'ea. I aspetative d'o Combo ghe permetteivan de interpretâ e so descoverte segondo o materiale bibblico ò clascico e de fâlo inte'na mainêa ch'a foise comprenscibbile a-i so finançiatoî e favoeive à lê mæximo.
Questa lettia, pe quante despiâ a foise, a convinçè i sovren che, sciben ch'o no l'avesse ancon trovou o tesöo, doppo tutto o gh'ea andæto vexin. Fu ordenou o so rilascio e ghe dessan ödiensa à Granadda insce-a fin d'o dexembre 1500. Reconobban che e qualitæ d'o Combo comme navegatô e esploratô ean sensa pao, sciben che comme governatô o no sodisfesse, e o 3 de settembre d'o 1501, nominon Nicolas de Ovando comme successô d'o governatô Bobadilla. O Combo, pe quante marotto e importun, o l'ea un megio investimento che i tanti aventurê e profitatoî che int'o fratempo gh'aveivan avuo a liçensa de compete con lê, e gh'ea de longo o peigo (svelou da quarche lettia de sto periodo) che lê o no l'öfrisse i so servixi a-a so nativa Zena. D'ötobre 1501 o Combo o l'andò à Seviggia pe allestî a quarta e urtima spediçion.
O quarto viægio e i urtimi anni[modìfica | modìfica wikitèsto]
Inte l'uverno e a primmaveja tra-o 1501-02 ghe fu un gran dafâ. E 4 nave çernue pe-a spediçion fun accatæ, armæ e equipagiæ, e son de sto periodo 20 d'e lettie e d'i memorandum d'o Combo sopravisciui, scrite pe descorpâse da-i accuse d'o Bobadilla, pe insciste insce-a vexinança d'o Paradiso Terestre e a necescitæ de reconquistâ Gerusalemme. O Combo o pigiò à ciamâse int'e so lettie "portou-de-Cristo" e à dœuviâ 'na firma strannia e mistica ch'a no l'é ancon stæta sodisfaxentemente spiegâ. Con tutti sti penscei e invexendi o començò ascì à compilâ o so Libbro d'i Privileggi, in defeisa d'i tittoli e d'i diritti finançiai d'a famiggia d'i Combi, e o so apocalittico Libbro d'e Profeçie, con tanti passaggi bibblichi.
O Combo o sarpò da Caddexe o 9 de mazzo 1502.
I so sovren no gh'aivan ciu tanta fiduccia int'o Combo, e parriæ che ghe foise tanta sperança quanta pietæ int'o sostegno che ghe davan. Gh'ea 'na bella differença tra o nummero d'e so 4 nave e e 30 affidæ a-o governatô Ovando. I so malanni anavan pezo e l'östilitæ a-o so comando in Hispaniolla a l'ea ancon tutta li. Perçò o Ferdinando e l'Isabella ghe proibin de tornâghe. O gh'aiva pe contra da repigiâ l'esploraçion interotta de l'"atro mondo" à sud che lê o l'aveiva scoverto int'o so terço viægio e in particolâ çercâ l'öo e o passaggio pe l'India. O Combo o s'aspetava de incontrâse à oriente co-o navegatô portogheize Vasco de Gama, e i sovren ghe dessan instruçioin de tegnî inte 'n tâ incontro un comportamento appropiämente corteize - foscia 'n atro segno che no gh'aivan pinn-a fiduccia in lê. Gh'aivan raxon. O partì da-a Gran Canaia a nœutte d'o 25 de mazzo, o l'aprodò a-a Martinicca o 15 de zugno (doppo a traversâ ciu rappida scin à aloa) e o 29 de zugno o domandava o permisso d'atracâ à Santo Domingo in Hispaniolla. Solo doppo che l'Ovando o ghe refuò l'accesso o sarpò pe l'ovest e o sud.
Da luggio à setembre 1502 o l'esplorò a costa d'a Giamaica, a costa meridionâ de Cubba, l'Honduras e a Costa d'e Sinsae d'o Nicaraggua. L'atraversamento d'o mâ d'i Caraibi scin à l'isoa Bonacca o-u largo de Co Honduras o sta d'o pao, comme difficortæ de l'impreisa, con l'atraversamento de l'Atlantico, e l'armiraggio o n'andava giustamente feo. A flotta a continuò costezzando a Costa Ricca verso sud. Sempre in çerchia de 'n streito, d'öttobre o Combo o çircon-navigò a lagunn-a Chiriquì (à Panamà); doppo, in çerchia d'öo, o l'esplorò a region panamegna de Veraguas, co-o tempo ciu grammo poscibbile. Pe sfrütâ a region ch'a començava a promette 'na bonn-a rendia d'öo, l'armiraggio, de frevâ 1503, o tentò de stabilî 'n avamposto po-u commercio à Santa Maja de Belen, insce-e rive d'o sciumme Belen (Bethlehem), o-u comando d'o Bertomê Combo. Tuttavia a rescistença d'i Indien e o catio stato d'e so nave (ghe n'aresetava solo che doe, cammoæ da mette poia) o fessan sarpâ torna pe Hispaniolla. O desastro ghe fu quande o pilotto, contra o pai d'o Combo, o virò à nord troppo fito, e nave no ghe a fessan pe-a troppa distança da percorî e s'ebbe da spiägiâle inscia-a costa d'a Giamaica. De zugno 1503 o Combo e a so ciusma ean d'i naofraghi. O Combo o l'aiva sperou, comme o disse a-i so sovren, che o mæ viægio, duo e problemattico, o porriæ ancon rivelâse o ciu nobbile; de fæto o fu o ciu deludente de tutti e o ciu sfortunou.
Int'e so esploraçioin a flotta a l'aiva mancòu a descoverta d'o Paciffico (a-o de la de l'istmo de Panamà) e pe'n pei a n'ea ariëscia à stabilî un contatto co-i Maya d'o Yucatan. Diego Mendez e Bertomê Fieschi, rispettivamente capitagni d'e nave noufragæ La Capitana e Vizcaino, partin in canoa, verso o 17 de luggio, pe ciamâ agiutto pe-i noufraghi; sciben che foisan ariëscii à traversâ 450 miggia (720 km) de mâ averto scin à Hispaniolla, l'Ovando o se a pigiò commoda. Int'o fratempo l'armiraggio o fè torna mostra d'a so aspertixe predindo corettamente 'n eclisse de lunn-a co-e so toue astronommiche, e mettendo poïa a-i indiggeni pe fâse fornî d'o çibbo. I socorsci n'arrivon scin a-o zugno d'o 1504 e o Combo co-i so ommi no razunsan Hispaniolla primma d'o 13 d'agosto de quell'anno. O 7 de novembre o sarpò pe Sanlucar e o trovò che a reginn-a Isabella, a so primma sostegnitrixe, a l'aiva fæto testamento e a l'ea appreuvo à moî.
O Combo o sostégne de longo d'avei attrovao e vee Indie e o Catai à peto de 'n evidensa sempre crescente ch'a no l'ea coscì. Saieiva sbaliou suponn-e che o Combo o passò i so urtimi doi anni int'a completa miseia, moutia e öblio. So figgio Diego o l'ea ben introduto à corte e o mæximo armiraggio o viveiva à Seviggia co-in çerto decöo. A so "dexima" de l'öo cavou à Hispaniolla, garantio d'o 1493, a ghe forniva 'na bella réndia (contra a quæ i banchê zeneixi ghe favan crensa) e unn-a d'e poche nave che scampon l'uragan o-u largo de Hispaniolla d'o 1502 (int'o quæ o mæximo Bobadilla o passò pe euggio) a fu quella ch'a portava l'öo d'o Combo.
Savendo ch'o gh'aveviva ciu poco da vive o comensò a fâ testamento inte l'agosto d'o 1505.
O moì o 20 de mazzo d'o 1506.
I resti d'o Combo[modìfica | modìfica wikitèsto]
Primma o fu sotterrou int'o monestê françescan de Vallalolid, dapœuscia o fu translou int'a tomba de famiggia int'o monestê cartuxan de Las Cuevas à Seviggia.
D'o 1542 pe voentæ de so figgio Diego, i resti d'o Combo fun sepelii co-i so mæximi int'a catedrâ de Santo Domingo à Hispaniolla (òua int'a Repubblica Dominicann-a).
Doppo che a Spagna cedette Hispaniolla a-a Fransa, i so resti fun stramuæ à l'Havann-a, Cubba, d'o 1795 e riportæ à Seviggia d'o 1898.
D'o 1877 però d'i louanti int'a catedrâ de Santo Domingo sostégnan d'avei attrovou d'i atre osse marcæ comme quelle d'o Combo.
D'o 1992 questi osse son stæte assotterræ int'a Lanterna d'o Combo.
Nòtte[modìfica | modìfica wikitèsto]
- ↑ Giovanni Casaccia, Dizionario Genovese-Italiano, Sordomuti, 1876.
- ↑ Consulta Ligure, Vocabolario delle Parlate Liguri, 1983-1998.
- ↑ Ambrœuxo Conti, Ra Gerusalemme deliverâ, 1755, XV-32 .
Bibliografîa[modìfica | modìfica wikitèsto]
- (EN) Valerie I.J. Flint, Cristoffa Combo, in sce britannica.com, 11 frevâ 2021. URL consultòu o 18 màrso 2021.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Cristoffa Combo


text:
Perù
O Perû (spagnòllo: República del Perú, Quechua: Piruw, Aymara: Piruw), o l'è 'n stato d'a pârte çentrâ e ôçidentâ de l'America do Sûd.
Descriçion e stöiaModìfica
A sêu capitâ e çittæ ciû importante a l'è Limma.
O l'ha confîn con Ecuadòr e Colombia a nòrd, co-o Brasî a est, con Bolivia a sûd-èst, o Cile a sûd e l'Oçeano Paxiffego a òvest.
O l'è 'na repûbbrica prescidensialista democratega divisa in 25 regioîn, indipendente da-a Spagna da 1821. A g'ha 'na popolassiôn de 27.219.264 abitanti.
O popolo perûvian o l'è formòu da molte rasse e o g'ha origgine inta messciûa tra l'elemento spagnòllo e quello indigeno de Ande. O l'è stæto a chin-a de l'Impeo Inca e e lengue Quechua e Aymara son ancon conservæ da parte d'a popolassion indigena.
Âtri progèttiModìfica
- Wikimedia Commons a contêgne di inmàgine ò di âtri files in sce Perù


text:
Animalia
Son definïi Animæ (o Metazoi) tûtti i organiximi eucarioti, con differensiaçion cellulâ, eteròtrofi e mòbili inte a o men un stadio da seu vitta.
Descriçion[modìfica | modìfica wikitèsto]
O regno animâ (Animalia o Metazoa) o l'è costituïo da çirca 1,5 milioin de speçie nòte viventi (ma se pensa che ghe ne segge ancon molte da descrovî), raggruppæ in particolari categorïe tascionòmeghe definïe da o scistema de clascificaçion scientifega. O phylum ciû rappresentativo o l'è, de segûo, quello di artropodi (Ägni) ch'o conta çirca 1 milion de speçie, de quæ 750.000 in scia classe di insetti.
A disciplinn-a biològica ch'a stûddia i animæ a vegne dïta Zoologia. A mëxinn-a veterinäia a stûddia tûtto quello ch'o riguarda a sanitæ di animæ e o rappòrto òmmo-animâ-ambiente.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Animalia
- Wikispecies a contêgne informaçioìn in sce Animalia


text:
Greene Vardiman Black
Greene Vardiman Black (1836 - 1915) o l'è stæto un dentista americano, consciderou o poæ da sciensa odontoiatrica moderna.
Biografìa[modìfica | modìfica wikitèsto]
O no l'ha seguio di stüdi regolari: o l'ea autodidatta, essendo andæto a scöa no ciü de vinti meixi. Dall' etæ de 17 anni o l'ha cominçou a fä pratica in to stüdio do fræ, Thomas G. Black, che o l'ea mego, standoghe 4 anni. Poi o s'è misso a fä o dentista doppo un corso de 4 meixi, e doppo esse stæto - sempre pe pochi meixi - ascistente de un atro profescionista, J. C. Speer.
Doppo avei combattüo in te a guera çivile americanna, o s'è stabilio a Jacksonville in te l'Illinois, dove o s'è dedicou ä riçerca e ä pratica dell'odontoiatria. O l'ha stüdiou l'odontoiatria, avendo a dispozision un solo libbro in sce l'argomento. E regole definie da Black pe a preparasion de cavitæ in ti denti cariæ (i cosciditi Prinçipï de Black) son restæ valide figna squæxi ä giornä d'ancö, süperæ solo da o reçentiscimo svilüppo di materiali compoxiti.
Comunque anche attualmente, sciübben solo in parte, queste regole mantegnen o sö scignificou. Un'atra cosa che i dentisti moderni devan a Black a l'è a clascificasion di tipi de lesioin cariose segundo a forma e a pozision.
I Prinçipï de Black[modìfica | modìfica wikitèsto]
- Ottegnï a forma de contorno richiesta.
- Ottegnï a forma de rexistensa richiesta.
- Ottegnï a forma de ritension richiesta.
- Ottegnï a forma de conveniensa richiesta.
- Eliminä a dentinna cariä che a fisse eventualmente restä in cavitæ.
- Rifinï e pareti de smalto.
- Nettezzä a cavitæ.


text:
Budapest
Budapest a l'è a capitâ de l'Ungaia e a l'è inn-a provinsa autònoma.
Descriçion e stöiaModìfica
A l'è a ciù grande çitæ de l'Ungaia pe nùmero de abitanti (1.757.618 into 2015), con un agglomeròu de 2 551 247 e inn'area metropolitann-a de 3 284 190 abitanti, e a l'è donca ascì o prinçipale centro econòmico e colturâle do pàize. Budapest a nasce ofiçialmente into 1873 quande i se onìscian e çitæ de Buda e Óbuda[1] con a çitæ de Pest.
Budapest a l'è molto popolare pe-i toristi: into 2011 4,7 miliôni de toristi i l'an visitâ segondo l'Euromonitor International,[2] pe-questo a l'è a 25ª çitæ ciù visitâ a-o móndo.
Pòsti de interèsseModìfica
EconomiaModìfica
ColtûaModìfica
ManifestaçioinModìfica
Feste e fëeModìfica
ComunicaçioinModìfica
NòtteModìfica
Âtri progèttiModìfica
- Wikimedia Commons a contêgne di inmàgine ò di âtri files in sce Budapest


text:
Parma
Parma - Comun de l'Emilia-Romagna (260,8 km2 con 178.718 abitanti into 2008, diti Parmexen e meno comunemente Parmensci), capolœugo de provincia.
A çittæ, tagiâ da E a O da-a Via Emilia e da S a N da-o torrente Parma, a spæga inta cianûa uniforme. A parte d'a çittæ posta a-a drita d'o torrente a l'è dita Parma Nœuva, quella a-a scinistra Parma Vegia (o Otratorrente). L’espanscion avegnua a partî da-a Segonda guæra mondiâ a l'ha visto spægâ di nœuvi quartê inte l’Otratorrente, int'e direçioin settentrionâ e sud-orientâ, longo a Via Emilia e longo a statale d'a Cisa.
A popolaçion comunâ a l'ha subîo ne-i anni 1980 un netto decremento, in corrispondensa de 'n decentramento demografico e de 'n progrescivo incremento de funçioin terçiaie inti centri menoî d'o teritöio comunâ. Dòppo 'n periodo de stagnaçion demografica inti anni 1990, s'è manifestao reçentemente un lento repiggio, dovûo in màscima parte a l’aomento d'i flûsci d’immigraçion.
L'economia de Parma a l'è tradiçionalmente agricola: e campagne in gîo a-a çittæ prodûan cereali, ortaggi, giærave da sùccao, vigna, e gran parte d'e indûstrie che g'han sede (conservifiçi de tomate e frûta, mâxina di cereali, pastifiççi, indûstria caseaia, produçion de fertilizzanti, casatuifiççi, laoaçion d'i alcol e d'o papê) s'en sviluppæ in streita connescion con l'agricoltua e l'allevamento. De produçioin specializzæ son, in particolâ, quelle do xanbón de Parma e do formaggio parmexàn (che a Zena ghe dimmo "piaxentìn").
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Parma


text:
Ro Chittarrin/Me fà scciuppâ de rie quello sebrucco
Me fà scciuppâ de rie quello sebrucco,
Che ogni giorno per fâme un schincamôro
Passa redeno e duro, e ten ro môro,
Ch'o me pâ giusto un mascaron de stucco.
Comâ, sei de chi parlo: dro Sciô Lucco,
Dro quæ me piggio spaçio e me demôro.
Tutt'ommo dixe, con chi ne discôro,
Che l'è un testa de xanni, un mammalucco.
Meschin, ælo taggiao de boña meña!
Mi me crao ch'o se cræ, che segge matta
À piggiâme per lê fastidio o peña.
Un dì ò l'âtro ro mando in sciù uña ciatta;
Ò là à ro Castellaçço à ra sereña,
Non solo lê, ma tutta ra sò scciatta.


text:
O schéuggio Canpànn-a, dîto coscì da-a génte pe-a seu fórma, o s'erzéiva da-o mâ pròpio sótta a-a scainâ de Sànt'Antögno. O stâva li, chi òu sa da quànti sécoli, davànti a quélli gréndi èrchi che gh'é da-e miâge da Mænn-a.
Vèrso a fìn do mìlle éutto çénto són incomensæ i loéi pe-a costruçión da stràdda intitolâ a-o Prìnçipe Òdón (ancheu ciamâ Córso Maurizio Quadrio ò, con 'n'âtra paròlla, Circonvalaçión a mâ). Védde òua a stràdda ch'a vegnîva avànti pâ de védde un móstro ch'o sò-u veu mangiâ. Coscì l'é sucèsso: o schéuggio Canpànn-a o l'é sparîo, covèrto da-e prîe e da-o zétto che gh'àn caciòu adòsso pe fâ a nêuva stràdda in sciâ rîva do mâ zenéize.
Pe réndive cónto de quànt'o l'é cangiòu o pòsto dôve gh'êa o schéuggio Canpànn-a, amiæ un pö chi (gh'é da aspêtâ dötréi segóndi perché se càreghe o programìn). S'éi vìsto quéllo che v'ò apénn-a indicòu, alôa poéi acapî perché dêvo dî un grànde gràçie a-o Pòulo Micai pe-o seu mâvegiôzo scîto, da dôve ò pigiòu l'animaçión de prìmma.
I zenéixi ghe voéivan bén, a-o schéuggio Canpànn-a, ma o progrèsso (de lóngo lê!) o l'à segnòu a seu fìn.
E démose da fâ de mòddo che no sucêda a Zêna quéllo che o Loîgi Ansèlmi o l'avéiva descrîto into 1958 pensàndo a 'na Zena do 1992 e, fòscia, o no l'avéiva vìsto goæi mâ.
Mah! In ògni mòddo anæ a lêze quéllo che gh'é scrîto chi: lingue in estinzione
A risposta a l'é sci. Pe savéine de ciù, anæ inte quésto scîto
biliguismo.regionale
inbastîo pròpio pe mostrâ sto fæto.
Antîgo dîto de Cadezédda
Se séi apascionæ da léngoa zenéize, no poéi no vixitâ
o scîto de l'amîgo Conrad.
Se séi ascì interesæ a-a stöia de Zêna e da Ligùria,
alôa no poéi pèrdive quéllo che gh'é inte st'âtri mæ doî scîti:
Il caso Liguria
Cose di Genova e di Liguria
e inti scîti
M.I.L. - Movimento Indipendentista Ligure
Liguria Indipendente


text:
Sô
O Sô o l'è a stella ciù vexinn-a a-a tæra e o centro do scistema de pianeti donde se troeuva a Tæra. O Sô a l'è a stella muæ dö Scistema Soâ (do quæ a costituisce ö 99,8% da massa), in gio a-a quæ orbita i oeutto pianeti prinçipæ, i pianeti nàni Çee, Pluton e Eris e i atri corpi ciù piccin, tra cui i asteròidi, molti meteoriti, e comete, e a povie diffusa int'o spaçio. L'energia soâ, emanâ sotto forma de radiaçioin elettromagnètiche (luxe), a consente a vitta insciö noströ pianeta (sensa a luxe soâ no saiæ poscibile a fotoscintexi clorofilliann-a, ch'a produxe l'oscigeno necessaiö pe a gran parte di esei viventi) e a detèrmina i fenomeni climatiçi.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Sô


text:
Metano
O Metano o l'è un Idrocarbüro alifatico, oscia o no l'appartegne all'atra categoria de idrocarbüri, i aromatici. A sö formula costitusionale a l' è CH4.
Descriçion[modìfica | modìfica wikitèsto]
O l' appartegne a quello tipo de idrocarbüri alifatici dïti alcani, caratterizzæ dall' avei i atomi de carbonio con unna ibridasion sp³: in atre parolle, in ta struttüa molecolare l' è presente solo ligammi semplici. Inoltre i alcani son diti idrocarbüri saturi perchè contegnen o mascimo nümero de atomi de idrogeno compatibili con a tetravalensa do [[carbonio]+.
Caratteristiche[modìfica | modìfica wikitèsto]
A massa molecolare a l'è pä a 16,04; a temperatüa de füxon a l'è de -182,7 °C mentre quella de ebollision de -161,4 °C.
O metano o se tröva in natüa sotto forma de gas. O l'è presente normalmente in ti giaçimenti de petrolio (ma existe anche immensci giaçimenti solo de metano).
Quande se estrae o petrolio, rimonta in süperficce anche o metan, in meddia in quantitæ pä ao petrolio mæximo. Se i giaçimenti son distanti dai sciti de consümmo, o se se trövan in mä averto, risülta squæxi imposcibile döviä quello metano, ch'o vegne perciò brüxiou comme o sciorte dai pozzi senza esse ütilizzou in nisciün moddo, oppure o vegne ripompou in ti giaçimenti de petrolio, mediante l'üso de türbinne a gas. In te questa mainea vegne favorîo ulteriormente a sciortia do petrolio grezzo grazie ä prescion.
O metano o no l'ha ni odô, ni cô, ni güsto: pe ese distribuìo in te ræ, ghe vegne azzunto un odô mediante un processo de lambimento de un liquido dao caratteristico "odô de gas" - spesso se tratta do tetraidrotiofene. A questa mainea se rende avvertibile a prezensa de gas in te l'ambiente e se ne diminuisce a pericoloxitæ.
A molecola a l'ha forma tetraedrica; l'atomo de carbonio o l'è ao çentro de un tetraedro regolare avente ai vertici i atomi de idrogeno.
O metano è l'è o prinçipä componente do gas natürä: o l'è un eccellente combüstibile poiché o prodüxe o maggiô quantitativo de calô pe massa unitaia. Brüxando unna molecola de metano in presenza de oscigeno se forma unna molecola de CO2 (anidride carbonica), due molecole de H2O (ægua) e se libera unna quantitæ de calô:
- CH4 + 2O2 → CO2 + 2H2O [+ 891 kJ/mol]
Dä combustion de un metro cübbo standard de metano se ottegne sciüpperzü 36 megajoule (8940 Kcal).
O ligamme covalente carbonio-idrogeno in to metano o l'è un di ciü forti tra tütti i idrocarbüri, pe questo motivo o sö üso comme mateia primma in chimica o l'è limitou. A riçerca de un catalizzatô ch'o posse façilitâ l'attivazion do legamme C-H in to metano e in ti atri alcani leggê a l'è un'area de riçerca con importanti risvolti indüstriæ.
Metano e effetto serra[modìfica | modìfica wikitèsto]
Pe uniformâse co-a lettiatüa scientifica in sce questo argomento, emmo mantegnüo a definision effetto særa anche se o termine italian Serra in zeneize o l'andieva reiso con Stüffa. O metano o l'è un gas særa presente in atmosfera in concentrazioin molto inferioî a quelle dell'anidride carbonica (CO2) ma con un potensiale de rescädamento globale 23 votte süperiô. A sö concentrazion in atmosfera a l'è aumentä da 700 ppb (parti pe miliardo) in ti anni da o 1000 ao 1750 finna a 1.750 ppb in to 2000, con un incremento do 150%. O metano o l'è responsabile do 20% dell'incremento dell'effetto særa.
O metano o l'è o risültou da decompozision de diverse sostanse organiche in assensa de oscigeno. Pe questo o l'è clascificou anche come biogas.
E prinçipali fonti de emiscion de metano in te l'atmosfera son:
- decompozision de rümenta in te descareghe
- fonti natürali (palüddi): 23%
- estrasion da combüstibili foscili: 20%
- processo de digestion do bestiamme: 17%
- batteri in te risaie: 12%
- riscädamento o digestion anaerobica de biomasse.
Da o 60% all'80% de emiscioin mondiali son de origine umana. Derivan prinçipalmente da minê de carbon, descareghe, attivitæ petrolifere e gasdotti, agricoltûa.
Utilizzo comme combüstibile pe autotrazion[modìfica | modìfica wikitèsto]
O gas natürale o l'è comünemente ciammou "metano" anche se pe a veitæ o l'è composto da metano e atri gas; o l'è ütilizzou in Italia come combüstibile pe autotrazion dai anni 1930, quande a politica dell'autarchia a l'aveiva stimolou a tecnologia nasionale do momento a çercä soluzioin növe pe l'utilizzo de carbüranti alternativi. L'è de quello periodo e riçerche in sce o gassogeno, apparecchio che o distillava monossido de carbonio da e legne, alimentando con questo monossido un motore a sciöppo. Attualmente in Italia se tröva un bon nümero de distributoi de metano, distribuî però irregolarmente. In regioin comme Emilia-Romagna, Veneto, Campania ghe ne è unna rete capillare; in Sicilia e Calabbria son ancun pochi e in Sardegna no ghe n'è. A Liguria a l'ha ancun relativamente pochi distributoi; a Zena ghe n'è dui, rispettivamente a Bôzaneo e ae Gavette.
L'estrasion do metano in Italia[modìfica | modìfica wikitèsto]
In to zügno do 1959 in ti dintorni de Lodi unna perforasion de l'ENI (Ente Nazionale Idrocarburi), alloa guidä da Enrico Mattei, a scröve o primmo giaçimento profondo de l'Euròpa Occidentale.
Successivamente se iniçia i rilevamenti in to Mâ Adriatego, ma e primme due perforasioìn daven exito negativo, coscì l'ENI a l'abbandonava l'idea preferindo destinä e risorse a-e perforasioìn in to Mâ Rosso. In atteisa de autorizzasioìn da parte do governo egisian, l'ENI a deçideiva de compï unna tersa trivellasion a-o largo de Ravenna, che a dava exito poxitivo. In to 1959 intrava in funsion a primma piattaforma metanìfera. A-o largo de Croton, attualmente e piattaforme de l'ENI estraen circa o 15% do consümmo nasionale de metano, segge pe üso çivile che indüstriale.
Vôxe corelæ (combüstibile)[modìfica | modìfica wikitèsto]
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Metano


text:
Informatica
L'Informatica a l'é a sciensa ch'a stùddia l'elaboraçion de informaçioìn e e seu aplicaçioìn; ciù precizamente l'informatica a s'òcupa da rapresentaçion, de l'organizaçion e do tratamento aotomàtico de l'informaçion.
Descriçion e stòia[modìfica | modìfica wikitèsto]
O termine informatica o derîva da-o franseize informatique (conpòsto da INFORMATion e automatIQUE, «informaçión aotomàtica») e-o l'é stæto coniòu into 1962 da Philippe Dreyfus (Pariggi, 4 novénbre 1925 - Biarritz, 30 lûggio 2018).
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Informatica


text:
Trentin-Erto Adixe
O Trentin-Èrto Àdixe ò Trentin-Ato Addexe (in italiàn Trentino-Alto Adige, in tedesco Trentino-Südtirol e in ladìn Region Autònoma Trentin-Südtirol), a l'é 'na region a statûto speciâ dell'Italia settentrionâ de 900.000 abitanti, con capolêugo Trénto, formâ da-e dôe provinse autònome de Trénto e de Bolsàn. A confinn-a a sud co-a Lombardïa e o Venneto, a nòrd co l'Austria e a ponénte co-a Svissëa. A provinsa de Bolsàn a l'é dîta ascì inofiçialmente Sûdtiròlo.
Capolêughi de provinsa[modìfica | modìfica wikitèsto]
I capolêughi de provinsa do Trentin-Èrto Àdixe son (in órdine arfabético):
Nòtte[modìfica | modìfica wikitèsto]
- ↑ Òperatîva da-o 1970
- ↑ Dæto Istat - Popolaçión rescidénte a-i 30 de novénbre 2020.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Trentin-Erto Addige


text:
Hanoi
Hanòi (in scritûa Chữ Quốc Ngữ: Hà Nội; in scritûa Chữ Hán: 河内) a l'é a capitâle do Vietnam. A s'atreuva into nòrd do Paize in sciâ sponda drîta do sciumme Rosso e a 130 km ciù ò mêno da sò foxe into gorfo do Tonchìn, a gh'à 'na popolaçion de sette milioin de personn-e into 2013 (de quæ 2,6 into sò çentro da çitæ).
Hanòi a l'é a segonda çitæ do Vietnam pe popolaçion dòppo a Çitæ de Ho Chi Minh, ch'a l'é a 1760 km.
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Hanoi


text:
Bibbia
Bibbia o complesso de scritue sacre de l'ebraiximo e do crestianeximo (da-o lat. tardo Biblia, gr. tὰ BιBλίa «i libbri»).
Descriçion e stöiaModìfica
Inte comunioin e confescioin religiose che riconoscian o carattere sacro da Bibbia, so 'aotô' o l'è ritegnúo Dê mæximo, ch'o l'ha parlao a-i ommi attraverso di scritoî da lê inspiæ, in moddi despægiamente inteixi. Ma, comme no in tutte e confescioin che accœuggian a Bibbia questa a l'è consciderâ unica fonte de conoscença da rivelaçion, coscì no tutti i libbri che a compoñan son da tutte ritegnui inspiæ e incruxi into canone. A primma, e ciu noteive, differença a tâ propoxito a l'è quella ch'a separa l'ebraiximo da-o crestianeximo e ch'a dà lœugo a-a distinçion di doi Testamenti, l'Antigo (ò Vegio) e o Nœuvo.
I Ebrei, a-i quæ remonta o nomme Testamento, chi alludde prinçipalmente a-a 'Alliança' (ebr. bërĭt, reizo co-o gr. διaϑήkn «dispoxiçion») tra Dê e o poppolo d'Israele, de fæto açettan escluxivamente o primmo; i crestien azonzan a 'Nœuva Alliança', a Rivelaçion definitiva, escatologica de Dê in Gexo de Nazaret, o Mescîa redentô atraverso a morte in croxe e a resurreçion, o «mediatô da nœuva dispoxiçion» (Ebrei 9, 15-17).
In teologia, a streita aderença a-a Bibbia a l'è nota comme biblicismo, termine dœuviao inti ambienti luteren pe dexignâ a tendença di teologhi[1] che, concepindo a Bibbia comme una rivelaçion scistematica e compia de l'economia diviña, ançi comme lê mæxima un scistema de 'filozofia sacra', l'interpreton in senso realistego ('realismo biblico') ò lettiâ, specce relativamente a l'escatologia.
Antigo TestamentoModìfica
Tèsto trasferîo chi
Nœuvo TestamentoModìfica
Tèsto trasferîo chi
NòtteModìfica
- ↑ J.T. Beck, J.A. Bengel, R.B. Kübel, F.C. Oetinger ecc.
Colegaménti esterniModìfica
- Wikimedia Commons a contêgne di inmàgine ò di âtri files in sce Bibbia


text:
Limma
Lìmma a l'è a capitâle do Perù e a sêu çitæ ciû importante. A s'atrêuva inta pârte çentrâle do pàize, inta còsta de l'Oçeano Paciffigo.
Fondâ da Francisco Pizarro o 18 de zenâ do 1535, dïta Ciudad de los Reyes (Çitæ d'i Ré), a l'è stæta capitâle do Virreynato do Perú, 'n àrea politica ch'à comprendeiva a maggioransa de posescioîn spagnòlle into Sûdamerica.
A g'ha quæxi o 27% da popolasiôn tôtale perûviann-a. L'insémme de Lìmma e o porto do Callao o fôrma 'n totâle de 8.852.000 abitanti (2015).
Lìmma a l'è vegnûa a metròpoli prinçipâle de l'America do Sûd dûrante a prezénsa spagnòlla (sécoli da-o XVI a-o XIX).
GalleryModìfica
Conlìgamenti esterniModìfica
Âtri progèttiModìfica
- Wikimedia Commons a contêgne di inmàgine ò di âtri files in sce Lima


text:
Cecil Rhodes
Dæti personâli
Mòrte: Muizenberg (Colonia del Capo), 26 março 1902
Âtre informaçioìn
Cecil John Rhodes (Bishop's Stortford, Hertfordshire (Inghiltæra), 5 lûggio 1853 – Muizenberg (Colonia del Capo), 26 marso 1902) o l'é stæto un esploratô, conquistatô e inprenditô britannego de l'era vittoriaña, o fondatô da compagnia di diamanti De Beers.
Vìtta[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Cecil Rhodes


text:
CAP. XXV.
'
99
48 Ma se quellu servitû cattivu u dià in tu so cheu: u mæ padrun u tarda a vegnî,
49 E u l’avià cumensòu a batte i so cumpagni, e a mangiâ e a beive cun i imbriaguin;
50 Vegnià u padrun de quellu servitû in giurnu cu nu se l aspeta e in t ün’ùa che lê u nu sa,
51 E û dividià, e u ghe dâ a so parte cun i ipocriti. Là ghe sâп centi e ruggiâ de denti.
ALLÙA u regnu du sê u s’assumeggià a dexe vergini che avendu piggiòu i so lümmi sun andæte incuntru a u spuzòu e â spuzâ.
2 Ma sinque de lu ean scemme e sinque asperte;
3 Ma ê sinque scemme avendu piggiòu i so lümmi, nun aveivan piggiòu dell'euiu cun lu;
4 Ma i asperte han piggiòu cu i lümmi dell’euiu in ti so vazi.
5 E tardandu u spuzòu, tütte han pizaggiòu e se sun addurmìe.
6 E a meza neutte s’è fætu ün criu: eccu che ven u spuzòu; sciurtîghe incuntru.


text:
Genocidio ærminnio
L'esprescion Genociddio Ærminnio ò Massacro di Ærminni (in lengua ærminnia Հայոց Ցեղասպանութիւն Hayoc’ C’eġaspanowt’yown ò Մեծ Եղեռն Medz Yeghern "Grande Crimmine", a se riferisce a doi eventi distinti ma ligæ fra lô: o primmo o l'è relativo a-a campagna contra i Ærminni conduta da-o surtan ottoman Abdul-Hamid II inti anni 1894-1896; o segondo o l'è collegao a-a deportaçion e eliminaçion di Ærminni inti anni 1915-1916. O termine genoçidio o l'è associao sorvettutto a-o segondo epizodio, ch'o vegne commemorao da-i Ærminni o 24 d'arvî.
Int'o mæximo periodo storico l'Impeo Ottoman o l'aiva conduto (ò aomanco tollerao) di atacchi scimmili contra di âtre etnie (comme i Asciri e i Greghi), e pe questo di studioxi creddan che ghe foise un progetto de sterminnio.[1]
In sce-o cian internaçionâ, 29 stati[2] han za ófiçialmente riconosciúo un genocidio inti eventi descriti.
Primmo massacro ærminnio
Into 1890 inte l'Impeo Ottoman se contava circa 2 mioin d'Ærminni, in maggiorança crestien-ortodosci monofixiti (no aveivan parteçipao a-o Concilio de Calcedonia e no aveivan aderio a-a profescion de fe' ch'a riconosce ascì a piña umanitæ de Gexo insemme a-a so piña divinitæ, e quindi conscideran Gexo comme entitæ unicamente diviña). I Ærminni ean sostegnui da-a Ruscia inta so lotta pe l'indipendença, percose a Ruscia a l'aspiava a indebolî l'impeo ottoman pe annettine di teritoi e eventualmente appropriâse de Costantinoppoli. Pe reprimme o movimento aotonomista ærminnio, o Governo ottoman o l'incoraggì fra i Curdi, co-i quæ o condivideiva o teritoio inte l'Ærminnia storica, di sentimenti de oddio anti-ærminni.
L'oprescion che dovettan subî da-i Curdi e l'aomento de tasce imposto da-o governo turco ezasperon i Ærminni fin a-a rivotta, a-a quæ l'ezerçito ottoman, asciancao da de miliççie irregolæ curde, o rispoze assascinando de miggiæa de Ærminni e bruxandone i villaggi (1894).
Doi anni doppo, foscia pe ótegnî vixibilitæ internaçionâ, di rivoluçionai ærminni ocupon a banca ottomaña a Istanbul. A reaçion a fu un pogrom anti-ærminnio da parte di Turchi ottomen in to quæ perdette a vitta 50.000 Ærminni.
Segondo massacro ærminnio
Into periodo precedente a Primma guæra mondiâ a l'impeo ottoman l'ea succedúo o governo di «Zoeni Turchi». Questi temeivan che i Ærminni poesan alliâse co-i Rusci, di quæ ean nemixi.
O 1909 o registrò un eccidio de aomanco 30.000 persoñe inta region da Çiliçia.
Into 1915 di battagioin ærminni de l'ezerçito russo començon a reclutâ fra e so fie di Ærminni che in precedença aveivan militao inte l'ezerçito ottoman. Intanto l'ezerçito françeize o finançiava e armava a so votta i Ærminni, inçitandoli a-a rivotta contra o nascente poei repubbrican.
Inta nœutte tra o 23 e o 24 arvî 1915 vègnan eseguii i primmi arresti tra l'élite ærminnia de Costantinopoli. L'opiaçion a proseguì l'undeman e inti giorni seguenti. Inte 'n solo meize, ciu de mille intellettuæ ærminni, tra i quæ di giornalisti, scritoî, poeti e sciña di delegæ a-o Parlamento fun deportæ verso l'interno de l'Anatolia e massacræ longo a stradda.
Arresti e deportaçioin fun compie in mascima parte da-i «Zoeni Turchi». Inte "marce da morte", che ingugettan 1.200.000 persoñe, de çentanæa de miggiæa moin pe famme, maotia ò sfinimento. Di âtre çentanæa de miggiæa fun massacræ da-a miliççia curda e da l'ezerçito turco.
E fotografie de Armin T. Wegner son a testimoniança de quelli fæti.[3]
Un ampia bandeeta de analisti a concorda into qualificâ questo accadimento comme o primmo genocidio moderno.
Riconoscimento de genocidio
A ciu gran parte di storichi a tende a consciderâ e motivaçioin addute da-i Zoeni Turchi comme propaganda, e a sottoliniane o progetto politico amiante a-a creaçion in Anatolia de un stato turco etnicamente omogennio.
Di âtri studioxi, sostegnindo l'inexistença de un progetto de genocidio, reciamman l'attençion in sce-o fæto che no tutti i numeroxi Ærminni d'Istanbul fun ingugeiti into massacro e che no fu approntao un cian scistematico de eliminaçion paragonabile a quello misso in pratica da-i nazisti contra i Ebrei durante a Segonda guæra mondiâ.
Questa texi a lè sostegnua, tra i âtri, da Guenter Lewy. A questo propoxito o studiozo ærminnio Boghos Levon Zekiyan o spiega che a persecuçion di Ærminni de Istanbul a fu solo o punto de partença de miliççie turche, destinao a corpî escluxivamente i intellettuæ, e mente pensante: l'obiettivo da deportaçion o resguardava no tanto i Ærminni in quante componente etnica, ma ciutosto i Ærminni comme componente territoriâ de l'Anatolia, into quaddro do progetto dîto da Grande Turchia (ò do panturchismo). Boghos Levon Zekiyan o sottolinnia che "i Ærminni rescidenti inta capitâ ean estranei a-a lezze de deportaçion, ovviamente pe un riguardo a-e miscioin diplomatiche strangee" mentre in Anatolia "un'opiaçion coscì ampia a l'ea façilitâ inte l'esecuçion da-o stato de guæra into quæ a se trovava impegnâ tutta l'Œüropa" [4]
O governo turco o continnoa scin-a ancœu a refiâ de riconosce o genocidio di Ærminni e questa a l'è uña de caoze de tenscion tra Union Œüropea e Turchia. Una recente lezze françeize a punisce co-a prexon a negaçion do genocidio ærminnio. Pe converso, za da tempo a magistratua turca a punisce co l'arresto e a recluxon scin a trei anni o nominâ in pubbrico l'existença do genocidio di Ærminni in quante gesto anti-patriottico. In tâ denonçia, comunque retiâ, l'è incappao o scritô turco Orhan Pamuk, a prœuvo a un'intervista a un giornâ sviççero inta quæ o l'accennava a-o fenommeno.[5] O governo turco attuâ o l'è a prœuvo a favoî l'avertua a-o riconoscimento de questa pagina de stoia, comme dimostrao ascì da-a riavertua de arcuñe gexe ærminnie into sud-est do paize (a zona curda) a Van e a Diyarbakır, in sce iniçiativa do scindico do BDP Osman Baydemir. I socialdemocrateghi do Partio Repubbrican e i naçionalisti tuttavia se ópoñan tenaxemente a questi cangiamenti.
Numero di morti
L'ezatto numero de morti o l'è controverso. E fonte turche tendan a minimizzâ a cifra, quelle ærminnie a insciâla.
Into 1896 o governo ottoman o registrava in 1.440.000 i Ærminni rescidenti in Anatolia. Segondo o Patriarcato ærminnio de Costantinopoli, into 1914 i Ærminni anatolichi andavan da un minimo de 1.845.000 a un mascimo de 2.100.000. E stimme varian da un minnimo de 950.000 segondo e fonte scrite turche scin a 3.500.000 segondo e ipottexi di Ærminni.
O storico Arnold J. Toynbee, ch'o fu ófiçiâ de l'intelligence britannega in Anatolia inta primma guæra mondiâ, o stimma in 1.800.000 o nummero complescivo di Ærminni de quello paize. L'Enciclopedia britannica a l'indica comme probabile o numero de 1.750.000.[6].
E fonte turche stimman o numero di Ærminni morti in 200.000, mentre quelle ærminnie arrivan a 2.500.000. Talat Pasha, Gran Visir into 1917-1918 e importante Zoeno Turco, o stimma a ziffra in 300.000 morti.
Toynbee o ritegne che i morti fun 1.200.000, McCarthy 600.000 . I storichi stimman che a cifra a varrie fra i 500.000 e 2.000.000 de morti, ma o totâ de 1.200.000/1.300.000 o l'è quello ciu diffuzo e comunemente açetao.
Filmografia
- Ravished Armenia, de Oscar Apfel (1919)
- Mayrig, de Henri Verneuil (1991)
- Quella stradda ciammâ paradizo, de Henri Verneuil (1992), seguito do precedente
- Ararat, de Atom Egoyan (2002)
- Screamers de Carla Garapedian (2006), documentaio
- Memories de Avedis Ohanian (2006), documentaio
- A massaja de lódoe, de Paolo e Vittoio Taviani (2007), bazao in sce-o romanço omonnimo de Antogna Arslan
- Stoie sença stoia, de Paolo Facco e Federigo Rorato, (2008), documentaio
Nòtte
- ↑ Schalle, Dominik J. and Zimmere, Jürgen (2008) Late Ottoman genocides: the dissolution of the Ottoman Empire and Young Turkish population and extermination policies – introduction, Journal of Genocide Research, 10(1):7–14
- ↑ Recognition of the Armenian Genocide: List of countries
- ↑ O scito de fotografie do Wegner
- ↑ 'L'Ærminnia e i Ærminni', ed. Guerini, 2000, pp. 53-54
- ↑ Daren Butle and Ercan Ersoy, "Kerinçsiz puts patriotism before free speech, EU". Reuters via Turkish Daily News, 21 July 2006.
- ↑ Encyclopædia britannica: Death toll of the armenian Massacres
Âtri progètti
- Wikimedia Commons a contêgne di inmàgine ò di âtri files in sce Genocidio armen


text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
Conscideròu che o riconoscimento da pròpia dignitæ e di driti pægi e inalienabili de tutti i menbri da famiggia umann-a o l’é o fondamento da libertæ, da giustiçia e da paxe into mondo,
Conscideròu che a negaçion e o desprexo di driti de personn-e an acaxonòu di atti de barbaritæ che an ofeizo a coscensa de l’umanitæ; e che l’é stæto proclamòu comme ciù erta aspiraçion de l’òmmo l’arivo de ’n mondo into quæ tutti, liberæ da-a poia e da-a mizeia, gödian da libertæ de paròlla e de creddo,
Conscideròu che l’é esensiale che i driti de personn-e segian protezui da de lezze giuridiche perché l’òmmo o no s’atreuve costreito, in urtima istansa, a-a rebelion contra a tirania e l’òprescion,
Conscideròu che l’é esensiale promeuve o sviluppo de de relaçioin da amixi fra e naçioin,
Conscideròu che i pòpoli de Naçioin Unie an afermòu into seu Statuto a seu fede inti driti fondamentali de personn-e, inta dignitæ e into valô da personn-a umann-a e inti driti pægi d’òmmi e dònne, e an determinòu a promoçion do progresso sociale e de ’n megio livello de vitta inte ’n ciù erto graddo de libertæ,
Conscideròu che i Stati Menbri se son conpromissi a aseguâ, in cooperaçion co-e Naçioin Unie, a promoçion do rispetto universale e l’òservansa di driti de l’òmmo e de libertæ fondamentali,
Conscideròu che ’na conceçion comun de questi driti e libertæ a l’é da ciù grande inportansa pe l’intrega realizaçion de questi conpromissi, l’asenblea generale, aloa,
a proclamma a prezente Diciaraçion Universale di Driti de Personn-e, comme ideale comun pe-o quæ tutte e gente e e naçioin gh’an da sforsase, de mòddo che ògni individoo e ògni istituçion, into tegnila de longo a memöia, promeuvan, atraverso l’insegnamento e l’educaçion, o rispetto pe questi driti e libertæ, e con de mezue progrescive naçionali e internaçionali n’aseguen o riconoscimento e l’aplicaçion universali e efetivi, segge fra i pòpoli di Stati Menbri che fra quelli di teritöi sotta a seu giurisdiçion.
Tutte e personn-e nascian libere e pæge in dignitæ e driti. Son dotæ de raxon e coscensa e gh’an da agî l’unn-a verso l’atra inte ’n spirito de fradelansa.
Ògni personn-a a gh’à tutti i driti e e libertæ proclamæ inte questa Diciaraçion, sensa nisciunn-a distinçion de razza, cô, sesso, lengoa, religion, òpinion politica ò d’atro tipo, òrigine naçionale ò sociale, poxiçion econòmica, nascimento, ò quæ se segge atra condiçion.
Pe de ciù, no se faiâ nisciunn-a diferensa fondâ in sciâ condiçion politica, giuridica ò internaçionale do Paize ò do teritöio a-o quæ e personn-e apartegnan, segge pe-i Paixi indipendenti che pe-i teritöi sott’aministraçion fiduciaia, sens’outonomia, ò sotomissi a ògni atra limitaçion de sovranitæ.
Tutti gh’an drito a-a vitta, a-a libertæ e a-a seguessa personale.
Nisciun o saiâ sotomisso a scciavitù ni a servitù; a scciavitù e a træta de scciavi son proibie in tutte e forme.
Nisciun o saiâ sotomisso a tortue ni a penn-e ò puniçioin crudeli, inumann-e ò degradanti.
Tutti gh’an drito, in ògni pòsto, a-o riconoscimento da seu personalitæ giuridica.
Tutte e personn-e son pæge davanti a-a lezze e gh’an drito, sensa distinçioin, a egoale proteçion da parte de quella. Tutti gh’an drito a-a mæxima proteçion contra ògni discriminaçion ch’a segge in violaçion da prezente Diciaraçion, comme contra tutto quello che pòsse açimentâ a tâ discriminaçion.
Ògni personn-a a gh’à drito a l’efetiva poscibilitæ de ricorso a di tribunali naçionali conpetenti, pe difendise contra i atti che segian in violaçion di driti fondamentali a lê riconosciui da-a costituçion ò da-a lezze.
Nisciun o poriâ ese arbitraiamente arestòu, detegnuo ò eziliòu.
Ògni individoo o gh’à o drito, in condiçion de conpleta egoaliansa, d’ese sentio publicamente e con giustiçia da ’n tribunale indipendente e inparçiale, pe-a determinaçion di seu driti e de seu òbligaçioin ò de acuze penali contra lê.
1. Tutte e personn-e acuzæ de ’n delitto gh’an o drito d’ese prezunte inocenti mentre a no segge provâ a seu corpa, in mòddo legale e in giudiçio publico, into quæ agen avuo tutte e garansie necesaie pe-a seu difeiza.
2. Nisciun o saiâ condanòu pe di atti ò de òmiscioin che a-o momento d’ese comissi no foisan delitti segondo o drito interno ò internaçionale. No s’inponiâ manco de penn-e ciù gravi che quelle aplicæ a-o momento into quæ o delitto o l’é stæto comisso.
Nisciun o saiâ sotomisso a de interferense arbitraie inta seu vitta privâ, inta seu famiggia, abitaçion ò corispondensa, ni a di atacchi contra o seu önô e reputaçion. Ògni personn-a a gh’à drito a-a proteçion da lezze contra tæ interferense ò lexoin.
1. Tutti gh’an drito a-a libertæ de movimento e rescidensa drento a-o teritöio de ’n Stato.
2. Tutti gh’an drito a sciortî da ’n Paize, incluzo o pròpio, e de ritornâ a-o seu Paize.
1. In caxo de persecuçion, ògni personn-a a gh’à o drito de çercâ e de gödî d’azilo in atri Paixi.
2. Questo drito o no poriâ ese invocòu contra de açioin giudiçiali couzæ da di delitti no politichi ò da de açioin contraie a-i propòxiti e prinçippi de Naçioin Unie.
1. Tutti gh’an drito a ’na çitadinansa.
2. A nisciun se ghe poriâ levâ a seu çitadinansa ò o drito de cangiâ çitadinansa.
1. I òmmi e e dònne, a partî da l’etæ adegoâ, gh’an o drito de spozase e de formâ ’na famiggia, sensa nisciunn-a restriçion de razza, çitadinansa ò religion. Gh’an anche pægi driti rigoardo a-o maiezzo, durante o maiezzo e into caxo ch’o segge desfæto.
2. O spozaliçio o poriâ ese contræto solo co-o consenso pin e libero di futuri spozoei.
3. A famiggia a l’é l’elemento naturale e fondamentale da socjêtæ e a gh’à drito a-a proteçion da socjêtæ e do Stato.
1. Ògni personn-a a gh’à drito a-a propiêtæ, segge personale ò in comun con atri.
2. Nisciun o saiâ arbitraiamente privòu da seu propiêtæ.
Ògni personn-a a gh’à drito a-a libertæ de pensceo, de coscensa e de religion; quello drito o l’includde a libertæ de cangiâ religion ò creddo, e a libertæ de manifestali, individoalmente ò insemme a di atri, segge in publico che in privòu, atraverso l’insegnamento, a pratica, o culto e l’òservansa.
Tutte e personn-e gh’an drito a-a libertæ d’òpinion e d’esprescion; quello drito o l’includde a libertæ de sostegnî de òpinioin sensa interferense e de çercâ, riçeive e inpartî informaçioin e idee atraverso ògni mezzo e sensa limitaçioin de confin.
1. Tutti gh’an drito a-a libertæ de riunion e d’asociaçion paxifica.
2. Nisciun o poriâ ese costreito a apartegnî a ’n’asociaçion.
1. Ògni personn-a a gh’à o drito de parteçipâ into governo do seu Paize, diretamente ò pe via de di raprezentanti liberamente çernui.
2. Ògni personn-a a gh’à drito d’acesso, in condiçioin d’egoaliansa, a-e fonçioin publiche do seu Paize.
3. A voentæ do pòpolo a l’é a baze de l’outoritæ do poei publico; questa voentæ a saiâ espressa inte de eleçioin outentiche che s’avian da tegnî in mòddo periòdico, pe voto universale e egoale, ch’o saiâ anche segretto ò segondo de procedue pe garantî a libertæ do voto.
Ògni individoo, comme menbro da socjêtæ, o gh’à drito a-a seguessa sociale e, atraverso o sfòrso naçionale e a cooperaçion internaçionale, e in relaçion con l’òrganizaçion e e risorse d’ògni Stato, a-a realizaçion di driti econòmichi, sociali e colturali indispensabili pe-a seu dignitæ e pe-o libero sviluppo da seu personalitæ.
1. Ògni personn-a a gh’à drito a travagiâ, a çerne con libertæ o seu inpiego, a gödî de de condiçioin de travaggio giuste e sodifaxenti e a-a proteçion contra a dizòcupaçion.
2. Ògni personn-a, sensa discriminaçioin, a gh’à drito a egoale retribuçion pe egoale travaggio.
3. Ògni personn-a ch’a travaggia a gh’à drito a-a retribuçion giusta e sodisfaxente ch’a ghe pòsse aseguâ a lê e a-a seu famiggia l’existensa conforme a-a dignitæ umann-a, a quæ a saiâ conplementâ, in caxo necesaio, da atri mezzi de proteçion sociale.
4. Ògni personn-a a gh’à o drito de fondâ di scindacati e d’aderighe pe-a difeiza di pròppi interesci.
Tutte e personn-e gh’an drito a-o ripözo e a-a demoa, o quæ o l’includde a limitaçion raxonevole de oe de travaggio e e ferie periòdiche pagæ.
1. Ògnidun o gh’à drito a ’n livello de vitta adegoòu ch’o pòsse aseguaghe, a lê mæximo e a-a seu famiggia, a sanitæ e o ben, e sorvetutto l’alimentaçion, o vestî, l’abitaçion, l’ascistensa medica e i serviççi sociali necesai; a-o mæximo mòddo, o gh’à drito a-e aseguaçioin in caxo de dizinpiego, moutia, invaliditæ, vidoansa, vegiaia e atri caxi de perdia di mezzi de sostentaçion pe de circostanse indipendenti da-a seu voentæ.
2. A maternitæ e l’infansa gh’an drito a-a cua e a l’ascistensa speciale. Tutti i figeu, segge nasciui into maiezzo che feua de lê, gh’an i mæximi driti a-a proteçion sociale.
1. Ògni personn-a a gh’à drito a l’educaçion. L’educaçion a gh’à da ese gratoia, a-o meno quante rigoarda l’istruçion fondamentale e de baze. Questa a saiâ d’òbligo. S’aviâ da generalizâ a disponibilitæ d’istruçion tecnica e profescionale; e l’acesso a-i studdi de graddo superiô o saiâ pægio pe tutti in baze a-o merito.
2. L’educaçion a gh’aviâ comme meta o sviluppo pin da personalitæ umann-a e o rinforsamento do rispetto verso i driti de personn-e e e libertæ fondamentali; a favoriâ a conprenscion, a toleransa e l’amiciçia fra tutte e naçioin, e razze e e religioin, e a promoviâ o sviluppo de ativitæ de Naçioin Unie pe-o mantegnimento da paxe.
3. I poæ e e moæ gh’avian o drito preferente de çerne o tipo d’educaçion che s’aviâ da dâ a-i seu figgi.
1. Tutte e personn-e gh’an drito a parteçipâ con libertæ inta vitta colturale da comunitæ, a gödî de arte e a parteçipâ into progresso scentifico e inti seu benefiççi.
2. Ògnidun o gh’à drito a-a proteçion di interesci morali e materiali che corispondan a-e produçioin scentifiche, leteraie ò artistiche de quæ o foise l’outô.
Ògni personn-a a gh’à drito a ’n ordine sociale e internaçionale into quæ i driti e e libertæ proclamæ inte questa Diciaraçion vegnan conpletamente efetivi.
1. Ògnidun o gh’à di dovei verso a comunitæ, perché solo inte lê o peu svilupâ a seu personalitæ conpletamente e con libertæ.
2. Inte l’ezerciçio di seu dovei e libertæ, tutti saian sotomissi unicamente a-e limitaçioin stabilie da-a lezze co-o solo propòxito d’aseguâ o riconoscimento e o rispetto di driti e e libertæ di atri, e de conpî co-e giuste ezigense da morale, de l’ordine publico e do ben generale inte ’na socjêtæ democratica.
3. Questi driti e libertæ no peuan ese ezercitæ, inte nisciun caxo, in òpoxiçion a-i propòxiti e prinçippi de Naçioin Unie.
Ninte inte questa diciaraçion o poriâ ese interpretòu comme inplicante do drito, pe quæ se segge Stato, gruppo ò personn-a, a ezercitâ de ativitæ ò a portâ avanti di atti pe-a distruçion di driti ò de libertæ inte lê proclamæ.


text:
George Floyd
George Perry Floyd (14 de ötobre do 1973 – 25 de mazzo do 2020) o l'é stæto un òmmo afroamerican asciascinou da-a poliçia inte un arresto à Minneapolis, dòppo che un butegâ o l'aiva accaxonou d'avei deuviou un biggetto de 20 dòllai fäso.[1]
I eventi ch'an portou a-a seu mòrte en stæti registræ da-o telefonin de un di passanti. In sciô video se vedde o Floyd ammagnettou e co-a faccia in sce l'asfato, con doî poliçiòtti ch'ô tëgnan fermo e un terso, Derek Chauvin, ch'o ghe tëgne o zenoggio in sciô còllo e in sciâ scheña sensa pösa pe 9 menuti e 29 segondi, asfixiandolo. O Floyd o repete ciù vòtte ch'o n'arriësce à respiâ, fin à quande, in scî urtimi 2 menuti, ghe vëgne da patî e o se gh'arresta o batte do cheu. De lì à un pittin o saià deciarou mòrto à l'Hennepin County Medical Center.[2]
L'ammassamento o l'à occaxonou de proteste, pe-a ciù parte paxifiche,[3] primma à Minneapolis o mæximo giorno e dapeu inte tutto o mondo, a-o crio de «I can't breathe!» (n'arriëscio à respiâ). E proteste an portou à unna serie de discuscioin pubriche in sciô razziximo e a violença da poliçia.
O processo do Derek Chauvin, o poliçiòtto retræto into video co-o zenoggio in sciô còllo do Floyd, o l'é incomensou a-i 8 de marso do 2021. À dirizze l'accusa gh'é stæto o procuou generâ do Minnesota, Keith Ellison. A-i 20 d'arvî do 2021, a giuria de dozze persoñe a l'à deciarou Derek Chauvin corpevole de ammassamento involontäio de segondo graddo, de ammassamento de terso graddo, e de ammassamento corposo.[1]
Nòtte[modìfica | modìfica wikitèsto]
- ↑ 1,0 1,1 Chris McGreal, Derek Chauvin found guilty of George Floyd’s murder, inte The Guardian, 20 arvî 2021.
- ↑ Holly Bailey George Floyd died of low level of oxygen, medical expert testifies into Washington Post, 8 arvî 2021.
- ↑ Craig, Tim. 'The United States is in crisis': Report tracks thousands of summer protests, most nonviolent into Washington Post.


text:
Repubbrica da California
A Repubrica da California, dita ascì Bear Flag Republic (a "repubbrica da bandëa de l'orso"), a l'é nasciûa o quatorze de zùgno do 1846 a preuvo a 'na rivòlta contra e autoritæ mescicann-e inta Provinsa da California.
Stòia[modìfica | modìfica wikitèsto]
Un gruppo de 33 òmmi armæ o l'intrò into çentro da çittæ de Sonoma, o dezarmò i militæ mescichen e o proclamò l'indipendensa. O comandante da California do Nòrd, o generâ Mariano Guadalupe Vallejo, o vegnîva misso in galêa a-o Forte Sutter e William B. Ide o vegnîva proclamòu prescidente.
O 23 zùgno o capitan Frémont o l'arivava a Sonoma con 60 sordatti e o piggiava o contròllo de l'armâ da repubrica.
O trezze de mazzo a l'êa scciupâ a guæra tra Stati Unïi d'America e Mescico, ma a notiçia a l'arivâva inta Repubrica sôlo a-o sette de lùggio, quando i mainæ americhen, comandæ da John D. Sloat, che combatteivan contra i mescichen a Monterey avertivan o Frémont da guæra tra i doî paixi.
I californien decidevan de arenbâse a-i americhen e o prescidente Ide o vegnîva degradòu a sordatto into batagion da California, guidòu da-o Frémont, che o conbatêva co-i americhen.


text:
Mendoza (Argentinn-a)
A çittæ de Mendoza a l'è a capitâle da provinsa argentinn-a do mæximo nomme, c'a s'attrêuva inte l'òvest do Pàize, vexin a-o confin con o Cile atraverso e Andes.
Insemme a-a sêu area periférica a fôrma o quarto çentro ûrban de l'Argentinn-a pe popolassiôn, con 110.993 abitanti (2001).
A base da çittæ attuâle a l'è nâsciûa da 'n nêuvo ordinamento fæto into 1863, dòppo o teremòto do 1861 (c'o l'ha amassòu 10.000 di sêu 18.000 çitadin)
L'attivitæ econòmmica a l'è collegä a l'indûstria do vin (famôso prodotto da region), a quella di alimenti e a-o raffinamento de petròllio. A l'è ascì 'n çentro ûniversitäjo e tûrìstego.
Da 'sta çittæ o se pêu vixitâ o Parco provinsiâ de l'Aconcagua, dove gh'è o monte ciû ærto do mondo fêua de l'Asia, e molte âtre attrasioîn natûrâli.


text:
Tango
O tango o l'é 'n stîle muxicâle e 'na dansa do Río de la Plata, caraterìstica da çittæ de Bonesaire, ma ascì de Rosario e Montevideo, de òrìgine urbànn-a e famôso in tutto o mondo.
A seu mûxica a l'é marcâ inte doî tenpi, con 'na strutûa armònica tipicaménte italiànn-a, sunâ da 'n òrchèsta tìpica co-o bandoneon comme strùmento prinçipâle.
A dansa a se fâ in bâze a l'abràsso da cobbia, molto sensoâle e conplèssa.
I tèsti son conpòsti con çèrte paròlle de 'na parlâ locâle ciamâ lunfardo, e de sovente pàrlan de magoìn, speçialmente inte "cose de l'amô", sentîe da-a gente comùn, aspètto cò-o relasionn-a co-o blues.
Enrique Santos Discepolo, un di ciù grendi poêti do Tango, o l'à definîo comme in pensaménto triste ch'o se balla.
In prinçìpio, o tango o l'é nasciûo comme mûxica popolâre inta velôxe crescita da çittæ de Bonesaire, pinn-a d'imigranti, tra i quæ molti zeneixi, inta zöna do pòrto e o quartê da Bocca. Coscì i grendi outoî do tango (Le Pera, Contursi, Discépolo, Troilo, Espósito, Gardel, Filiberto, Razzano, Cobián, Cadícamo e âtri) n'àn fæto 'na mûxica nasionâle.


text:
Lûnäio Gregorian
Descriçion e stòia[modìfica | modìfica wikitèsto]
O lûnäio Gregorian o l'è o ciù doeuviao in to mondo. O sò nomme o deriva da o pappa Grigoeu XIII che o l'à introdûto o 4 òtôbre 1582 con a bólla papâle inter gravissimas promulgâ a vìlla Mondragónde, e o l'é unn-a modificaçion do lûnäio Giulian e do Lunâio de l'Êra Crestiànna, doeuviai primma d'allôa.
Dionìggi o Picìn, abòu do sècolo VI, o l'é l'inventô do Lunâio de l'Êra Crestiànna. Segóndo a convençión (òrmâi acetâ, ànche se di càlcoli recénti àn spostòu a nàscita de Crìsto de quæxi 6 ànni inderê), Crìsto o l'é nasciûo a-i 25 de dexénbre de l'1 prìmma de Crìsto, e sètte giórni dòppo comensâva l'ànno 1 dòppo Crìsto. In ànno 0 (zêro) o no l’existéiva, ni o Dionìggi o Picìn o poéiva prevédilo - perché o 0 (zêro) inta série di nùmeri o l'é stæto introdûto sécoli dòppo da-o Fibonàcci – ni d'âtra pàrte se poéiva fisâ a nàscita de Crìsto inte 'n ànno 0 (zêro) ch'o no l'existéiva.
O Lunâio do Giùlio Cézare riformòu, con l'introduçión de l'ànno bizestîle ògni 4 ànni, o no l'àiva do tùtto rizòlto a diferénsa fra l'ànno solâre e l'ànno civîle, perché no l'êa stæto calcolòu che l'ànno solâre o duâva quæxi 11 menûti e 9 segóndi in ciù che quéllo civîle. Sta diferénsa, scibén che picìnn-a, a formâva ògni 128 ànni 'n giórno intrêgo, co-o caozâ a retrocesción di equinòççi into Lunâio civîle.
O Concìlio de Nicêa, rionîo into 325, o s'é réizo cónto che l'equinòçio de Primavéia, ch'o l'aviæ dovûo êse a-i 25 de màrso, o l’êa in realtæ retrocèsso a-i 21 de màrso. O no l'ê 'n problêma da pöco, perché, segóndo l'ûzo, a Pàsqua crestiànn-a (e tùtte e fèste litùrgiche dòppo) a l'ê stabilîa in bâze a l'equinòçio de Primavéia.
Àn provòu inte vàrri mòddi pe corézze o Lunâio Giuliàn. O Rugêro Bacó (Rugê) ascì o l'à fæto 'na propòsta de coreçión. Into Concìlio de Costànsa (1417) e into Concìlio de Baxilêa (1434) l'é stæto prezentòu di progètti de rifórma. O se n'é òcupòu ascì, into 1476, o Gioâne Müller dîto o Rêgiomontàn. Into Concilio Lateranénse (1513-1517) l'é stæto ezaminòu di stùddi de matemàtichi avoxæ. O pàppa Grighêu XIII o l'à institoîo 'na comisción de brâvi astrònomi, teòloghi e matemàtichi e l'é stæto aprovòu, pi-â sò ciaréssa e a sò senplicitæ, o càlcolo do Loîgi Gìglio, in matemàtico calabréize mòrto da pöco, i quæ stùddi són stæti prezentæ da sò fræ Tögno. In pöche paròlle a rifórma a prevedéiva:
- Ripristinâ a-i 21 de màrso l'equinòçio de Primavéia ch'o l'éa scugiòu a l11 de màrso, co-o levâ inte l'ànno 1582 dêxe giórni a-o méize d'òtôbre.
- Consciderâ no bizestîli pò-u futûro i ànni secolæ che no se poéivan divìdde pe 400.
A despêto de ste fondamentâli coreçioìn, mànco o Lunâio Gregoiàn o l'é perfètto, perché l'ànno civîle o dûa 24 segóndi in ciù de l'ànno solâre: ma doviàn pasâ bén 3.500 ànni da-o 1582 prìmma che st'ecedénsa chi a devénte 'n giórno intrêgo.
Duâta di méizi[modìfica | modìfica wikitèsto]
O lûnäio Gregorian o gh'a 365 ò 366 giorni e o l'è fæto de dozze meixi de duâta despægia:
- zenâ, de 31 giórni
- frevâ, de 28 giórni (29 se l'ànno o l'é bizestîle)
- màrso, de 31 giórni
- arvî, de 30 giórni
- màzzo, de 31 giórni
- zùgno, de 30 giórni
- lùggio, de 31 giórni
- agósto, de 31 giórni
- seténbre, de 30 giórni
- òtôbre, de 31 giórni
- novénbre, de 30 giórni
- dexénbre, de 31 giórni
A rifórma gregoiànn-a[modìfica | modìfica wikitèsto]
A rifórma gregoiànn-a, ch'a coménsa da-o 1582, a l'à fæto dónca sâtâ i giórni da-i d'òtôbre a-i 14 d’òtôbre. Són restæ bizestîli tùtti i ànni çentenâi che se poéivan divìdde perfetaménte pe 400 ò sæ o 1600, o 2000 ecétera; in càngio no êan ciù bizestîli o 1700, o 1800, o 1900 ecétera. Ma a rifórma a l'é stæta realizâ da vàrri Stâti in órdine spantegòu, co-o sâtâ ascì grùppi de giórni divèrsci. Inta Svìsera, prezénpio, i Cantoìn se són conportæ in mòddo despægio fra de lô e àn aplicòu a rifórma levàndo grùppi de giórni divèrsci e inte ànni despægi.
Nòtte[modìfica | modìfica wikitèsto]
- ↑ Mike Spathaky Old Style and New Style Dates and the change to the Gregorian Calendar: A summary for genealogists.
- ↑ Decreto do 16 zûgno 1575. c.f. Hermann Grotefend, "Osteranfang" (Easter beginning), Zeitrechnung de Deutschen Mittelalters und der Neuzeit (Chronology of the German Middle Ages and modern times) (1891–1898).
- ↑ Alexandre Dumas, Storia del governo della Toscana: sotto La casa de' Medici.
- ↑ Il calendario fiorentino.
- ↑ Lorenzo Cattini, Legislazione toscana raccolta e illustrata, vol. 10, p. 208.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Lûnäio Gregorian